c: application/epub+zip

text:
Zamkatimu
© 2014 Watch Tower Bible and Tract Society of Pennsylvania.
Kodi Tingatani Kuti Tikhalebe ndi Mtima Wodzipereka?
TSAMBA 7 • NYIMBO: 61, 25
Kodi Tingatani Kuti Tikhalebe Osangalala?
TSAMBA 12 • NYIMBO: 74, 119
TSAMBA 20 • NYIMBO: 90, 135
Kodi Achikulire Tingawasamalire Bwanji?
TSAMBA 25 • NYIMBO: 134, 29
▪ Kodi Tingatani Kuti Tikhalebe ndi Mtima Wodzipereka?
Tili ndi mdani wochenjera amene safuna kuti tizitumikira Mulungu modzipereka. Nkhaniyi itithandiza kudziwa mdani ameneyu komanso mmene tingagwiritsire ntchito Baibulo polimbana naye.
▪ Kodi Tingatani Kuti Tikhalebe Osangalala?
Kukhalabe wosangalala kungatithandize kupirira pamene tikulambira Yehova. N’chifukwa chiyani anthu ena amadziona kuti ndi achabechabe? Nkhaniyi itisonyeza mmene Baibulo lingatithandizire kuti tikhalebe osangalala.
▪ Muzilemekeza Anthu Achikulire
▪ Kodi Achikulire Tingawasamalire Bwanji?
Nkhanizi zikufotokoza udindo umene Mkhristu aliyense komanso mpingo uli nawo posamalira Akhristu anzathu kapena achibale okalamba. Tionanso zimene tingachite kuti tikwanitse udindo umenewu.
3 Kodi Tingathandize Bwanji Achibale Omwe Si Mboni?
17 Kulambira kwa Pabanja Kuzikhala Kosangalatsa
PATSAMBA LOYAMBA: Abale ndi alongo ena ku Australia amayenda mtunda wautali kuti akalalikire kwa alimi a ng’ombe
23,192,500
66,967
YESU KHRISTU anauza munthu amene ankafuna kuti azimutsatira kuti: “Pita kunyumba kwa achibale ako, ndipo ukawauze zonse zimene Yehova wakuchitira ndi chifundo chimene wakusonyeza.” Iye mwina ananena zimenezi kumzinda wa Gadara, womwe unali kum’mwera cha kum’mawa kwa nyanja ya Galileya. Mawu amenewa akusonyeza kuti Yesu ankadziwa kuti pakachitika zosangalatsa, anthu amafuna kuuza achibale awo.—Maliko 5:19.
Izi zimachitikanso masiku ano ndipo zimaonekera kwambiri pakati pa mitundu ina ya anthu kuposa ina. N’chifukwa chake munthu akayamba kulambira Yehova Mulungu, kawirikawiri amafuna kuuza achibale ake zimene amakhulupirirazo. Koma kodi angawauze bwanji? Kodi angathandize bwanji achibale amene ali m’chipembedzo china kapena amene sapembedza n’komwe? Malangizo othandiza tingawapeze m’Baibulo.
Andireya anali mmodzi mwa anthu oyambirira kuzindikira kuti Yesu ndi Mesiya. Kodi iye atangodziwa zimenezi anauza ndani? Baibulo limati: “Choyamba [Andireya] anapeza m’bale wake Simoni, ndi kumuuza kuti: ‘Ifetu tapeza Mesiya’ (dzina lotanthauza, Khristu polimasulira).” Ndiyeno Andireya anatenga Petulo n’kupita naye kwa Yesu kuti nayenso akhale wophunzira wake.—Yoh. 1:35-42.
Patapita zaka 6, Petulo ali ku Yopa, anauzidwa kuti apite ku Kaisareya kunyumba ya kapitawo wa asilikali dzina lake Koneliyo. Kodi atafika kunyumbako anapeza ndani? Baibulo limati: “Kumeneko Koneliyo anali kuwayembekezera, [Petulo ndi anzake] ndipo anasonkhanitsa achibale ndi mabwenzi ake apamtima.” Apatu Koneliyo anapereka mwayi kwa achibale ake kuti amve uthenga wa Petulo n’kusankha zoyenera kuchita.—Mac. 10:22-33.
Kodi tikuphunzira chiyani pa zimene Andireya ndi Koneliyo anachitira achibale awo?
Onse awiri anachita zinazake pofuna kuthandiza achibale awo. Andireya anatenga Petulo n’kupita naye kwa Yesu, pomwe Koneliyo anasonkhanitsa achibale ake kuti amve uthenga wa Petulo. Koma sikuti Andireya ndi Koneliyo anakakamiza achibale awo kapena kuwanyengerera kuti azitsatira Khristu. Kodi tikuphunzirapo chiyani pamenepa? Nafenso tingathe kukambirana ndi achibale athu n’kuwathandiza kuti adziwe choonadi cha m’Baibulo komanso kuti adziwane ndi Akhristu anzathu. Koma tizikumbukira kuti iwo ali ndi ufulu wosankha ndipo sitiyenera kuwakakamiza. Chitsanzo pa nkhaniyi ndi zimene zinachitikira Jürgen ndi mkazi wake Petra ku Germany.
Petra ankaphunzira Baibulo ndi Mboni za Yehova ndipo kenako anabatizidwa. Koma mwamuna wake anali mkulu wa asilikali. Poyamba, mwamunayu sankasangalala ndi zimene mkazi wake ankachita. Koma kenako anadzazindikira kuti a Mboni amaphunzitsa mfundo zoona za m’Baibulo. Nayenso anadzipereka kwa Yehova ndipo panopa akutumikira monga mkulu mumpingo wa kwawo. Kodi ndi malangizo ati amene mwamunayu ananena pa nkhani yothandiza achibale amene si Mboni?
Jürgen anati: “Si bwino kuwakakamiza kapena kuwapanikiza ndi zinthu zokhudza kulambira Yehova. Tikatero sangafune kuphunzira. Ndi bwino kuwauza mfundo za m’Malemba pang’onopang’ono. Mwina tingawathandize kudziwana ndi abale amsinkhu wawo kapena amene angamamvane nawo. Mukatero mukhoza kutsegula njira yoti ayambe kuphunzira.”
Mtumwi Petulo komanso achibale a Koneliyo sanachedwe kutsatira uthenga wa m’Baibulo. Koma anthu ena kalelo anatenga nthawi kuti asankhe kutumikira Mulungu.
Pamene Yesu ankachita utumiki wake, achibale ake ena anamukhulupirira. Mwachitsanzo, zikuoneka kuti Yakobo ndi Yohane anali pachibale ndi Yesu. Tikutero chifukwa chakuti mayi awo a Salome ndi mayi a Yesu anali munthu ndi mchemwali wake. N’kutheka kuti Salome anali m’gulu la “amayi ena ambiri, amene anali kutumikira Yesu ndi atumwiwo pogwiritsa ntchito chuma chawo.”—Luka 8:1-3.
Koma achibale ena a Yesu sanam’khulupirire nthawi yomweyo. Mwachitsanzo, patatha chaka Yesu atabatizidwa, anthu anasonkhana m’nyumba ina kuti amvetsere uthenga wake. “Koma achibale ake atamva zimenezo, anapita kukamugwira, chifukwa anali kunena kuti: ‘Wachita misala.’” Nthawi ina abale ake atamupempha kuti apite kudera lina, iye sanalole chifukwa chakuti “abale akewo sanali kumukhulupirira.”—Maliko 3:21; Yoh. 7:5.
Kodi tikuphunzira chiyani pa zimene Yesu anachitira abale akewo? Iye sanakhumudwe ena atamunena kuti wachita misala. Ndipo Yesu ataukitsidwa, anaonekera kwa m’bale wake Yakobo. Izi zinalimbikitsa kwambiri abale akewo. Zimenezi zinathandiza Yakobo ndi abale ena a Yesu kukhulupirira kuti iyedi ndi Mesiya. Choncho iwo analipo pamene atumwi anasonkhana m’chipinda china cha m’mwamba ku Yerusalemu ndipo zikuoneka kuti analandira nawo mzimu woyera. Patapita nthawi Yakobo ndi Yuda, omwe analinso abale ake a Yesu, anadzakhala ndi maudindo akuluakulu.—Mac. 1:12-14; 2:1-4; 1 Akor. 15:7.
Masiku anonso, anthu ena amatenga nthawi kuti ayambe kuyenda panjira ya ku moyo. Mwachitsanzo, Roswitha anali Mkatolika weniweni pamene mwamuna wake ankabatizidwa kukhala wa Mboni za Yehova mu 1978. Chifukwa chokhulupirira kwambiri za kutchalitchi kwawo, iye ankatsutsa mwamuna wake. Koma patapita zaka, anayamba kusintha atazindikira kuti Mboni za Yehova zimaphunzitsa mfundo zoona. Roswitha anabatizidwanso mu 2003. Kodi n’chiyani chinathandiza kuti asinthe? Mwamuna wake sanakhumudwe pamene iye ankatsutsa, koma ankangomuchitira zinthu zothandiza kuti asinthe maganizo. Kodi ndi malangizo otani amene Roswitha akupereka? Iye anati: “Pamafunika kudekha ndiponso kuleza mtima kwambiri kuti wachibale asinthe.”
Monika anabatizidwa mu 1974 ndipo ana ake anadzabatizidwa patadutsa zaka 10. Mwamuna wake, dzina lake Hans, sankatsutsa ayi koma anatenga nthawi yaitali kwambiri chifukwa anabatizidwa mu 2006. Kodi iwo amapereka malangizo ati, poona zimene zinachitika m’banja lawo? Amanena kuti: “Tiyenera kukhalabe okhulupirika kwa Yehova ndipo tisalole kuchita zinthu zosemphana ndi chikhulupiriro chathu.” Monika ndi ana ake ankachita zonse zimene angathe posonyeza kuti amakonda Hans ndipo ankayembekezera kuti tsiku lina adzakhala m’bale.
Pa nthawi ina Yesu anayerekezera uthenga wa choonadi ndi madzi opatsa moyo wosatha. (Yoh. 4:13, 14) Timafunitsitsa kuti achibale athu amwe madzi abwinowa n’kutsitsimulidwa. Koma sitikufuna kuti atsamwidwe chifukwa chowamwetsa madzi ambirimbiri nthawi imodzi. Zimene timachita powafotokozera mfundo za m’Baibulo ndi zimene zingapangitse kuti atsitsimulidwe kapena kutsamwidwa. Baibulo limanena kuti “mtima wa munthu wolungama umayamba waganiza usanayankhe.” Komanso limati “mtima wa munthu wanzeru umamuchititsa kuti asonyeze kuzindikira ndi pakamwa pake, ndipo umachititsa milomo yake kutulutsa mawu okopa.” Kodi tingatsatire bwanji malangizo amenewa?—Miy. 15:28; 16:23.
Mkazi angafune kuuza mwamuna wake zimene amakhulupirira. Koma sayenera kudzionetsa ngati wolungama kapena wapamwamba. Ngati ‘atayamba waganiza’ asanalankhule, akhoza kusankha mawu oyenera komanso angathe kulimbikitsa mwamuna wakeyo ndipo angamakhale mwamtendere. Mwina angaganizire mafunso awa, Kodi mwamuna wake amamvetsera mwatcheru pa nthawi iti? Kodi amakonda kuwerenga kapena kumvetsera nkhani zotani? Kodi amakonda nkhani zasayansi, zandale kapena zamasewera? Kodi angatani kuti mwamunayo ayambe kuchita chidwi ndi nkhani za m’Baibulo popanda kumukhumudwitsa? Mafunso amenewa angathandize mkaziyo kulankhula komanso kuchita zinthu mosamala.
Pamafunika zambiri kuti uthenga wathu ufike pamtima pa wachibale amene si Mboni, osati kungowafotokozera za chikhulupiriro chathu. Khalidwe lathu labwino lingatsimikizire kuti zimene tikunena n’zoona.
Jürgen, amene tamutchula kale uja anati: “Muziyesetsa kutsatira mfundo za m’Mawu a Mulungu tsiku lililonse. Mukamatero mnzanuyo amaona ndipo zimamuchititsa kuganizira zimene mumakhulupirira ngakhale kuti sagwirizana nazo kwenikweni.” Hans, amene anabatizidwa patapita zaka 30 kuchokera pamene mkazi wake anabatizidwa, ananenanso kuti: “Mkhristu akakhala ndi khalidwe labwino zimathandiza kuti wachibale wake azindikire kuti mfundo zimene timaphunzira zimatithandiza kwambiri.” Achibalewo ayenera kuona kuti ifeyo timasiyana ndi anthu ena chifukwa chakuti zimene timakhulupirira zimatichititsa kukhala anthu abwino osati okhumudwitsa ena.
Mtumwi Petulo analangiza alongo amene amuna awo ndi osakhulupirira. Iye anati: “Muzigonjera amuna anu kuti ngati ali osamvera mawu akopeke, osati ndi mawu, koma ndi khalidwe lanu, poona okha ndi maso awo khalidwe lanu loyera ndi ulemu wanu waukulu. Ndipo kudzikongoletsa kwanu kusakhale kwakunja, monga kumanga tsitsi, kuvala zodzikongoletsera zagolide, kapena kuvala malaya ovala pamwamba. Koma kukhale kwa munthu wobisika wamumtima, atavala zovala zosawonongeka, ndizo mzimu wabata ndi wofatsa umene uli wamtengo wapatali pamaso pa Mulungu.”—1 Pet. 3:1-4.
Petulo ananena kuti mwamuna akhoza kukopeka ndi khalidwe labwino la mkazi wake. Mlongo wina dzina lake Christa wakhala akutsatira malangizowa kuchokera pamene anabatizidwa mu 1972. Pa nthawi ina, mwamuna wake ankaphunzira ndi Mboni koma anali asanatsimikize kukhala wa Mboni. Anafikapo kumisonkhano ndipo amadziwana ndi abale ndi alongo. Abale ndi alongowo amachita zinthu mosamuphwanyira ufulu wake wosankha. Kodi Christa amathandiza bwanji mwamuna wakeyu?
Iye anati: “Ndatsimikiza kuti nthawi zonse ndizichita zimene Yehova amafuna. Koma ndimayesetsa kuti ndikope mwamuna wanga ‘osati ndi mawu’ koma ndi khalidwe langa labwino. Ndimayesetsa kuchita zonse zimene akufuna ngati sizikusemphana ndi mfundo za m’Baibulo. Ndimadziwanso kuti iye ali ndi ufulu wosankha ndipo nkhaniyi ndaisiya m’manja mwa Yehova.”
Chitsanzo cha Christa ndi chabwino kwambiri. Iye amalimbikira pa zinthu zokhudza kulambira monga kupezeka pamisonkhano komanso kulalikira. Koma amaonetsetsa kuti apeze nthawi yocheza ndiponso kusangalala ndi mwamuna wake. Ngati tili ndi achibale amene si Mboni tiyenera kugawa bwino nthawi yochitira zinthu. Paja Baibulo limati: “Chilichonse chili ndi nthawi yake.” Choncho tiyenera kupeza nthawi yocheza ndi mwamuna wathu, mkazi wathu kapena achibale omwe si Mboni. Izi zimathandiza kuti tizilankhulana momasuka. Kupeza nthawi yolankhulana kumathandiza kuti winayo asamasungulumwe kapena kuchita nsanje.—Mlal. 3:1.
Bambo ake a Holger anabatizidwa patapita zaka 20 anthu ena a m’banja lake atabatizidwa kale. Ndiyeno Holger ananena kuti: “Ndi bwino kusonyeza kuti anthu a m’banja mwathu timawakonda komanso timawapempherera.” Christa ananenanso kuti ‘akukhulupirira kuti mwamuna wake adzayamba kutumikira Yehova.’ Nthawi zonse tizikhala ndi chikhulupiriro choti nthawi ina achibale athuwo adzayamba kutumikira Yehova.
Tiyenera kuyesetsa kuti tizigwirizana ndi achibale athuwo, kuwathandiza kuti aone okha kuti zimene timakhulupirira n’zoona komanso kuti uthenga wa m’Baibulo uwafike pamtima. Nthawi zonse tizichita zinthu “ndi mtima wofatsa ndiponso mwaulemu kwambiri.”—1 Pet. 3:15.
“Ngati munthu akufuna kunditsatira, adzikane yekha.”—MAT. 16:24.
1. Kodi Yesu anapereka bwanji chitsanzo chabwino pa nkhani ya kudzipereka?
PAMENE Yesu anali padziko lapansi anapereka chitsanzo chabwino kwambiri pa nkhani ya kudzipereka. Iye ankaika zofuna za Mulungu patsogolo osati zake. (Yoh. 5:30) Yesu anakhalabe wokhulupirika mpaka analolera kuphedwa pamtengo wozunzikirapo. Izi zikusonyeza kuti palibe chimene chikanamulepheretsa kukhala wodzipereka.—Afil. 2:8.
2. (a) Kodi tingasonyeze bwanji mtima wodzipereka? (b) Nanga n’chifukwa chiyani tiyenera kusonyeza mtima umenewu?
2 Popeza ndife otsatira a Yesu, nafenso tiyenera kusonyeza mtima wodzipereka. Kodi kudzipereka n’kutani? Tinganene kuti munthu wodzipereka ndi amene amalolera kusiya zofuna zake kuti athandize anthu ena. M’mawu ena, tingati munthu wodzipereka ndi wosiyana kwambiri ndi munthu wodzikonda. (Werengani Mateyu 16:24.) Mtima wodzipereka ungatithandize kuganizira choyamba zofuna za ena m’malo mwa zofuna zathu. (Afil. 2:3, 4) Yesu anaphunzitsa kuti munthu ayenera kukhala wodzipereka kuti alambire Mulungu. Anatero chifukwa chakuti ophunzira ake enieni amadziwika ndi chikondi, chomwe chimathandiza munthu kukhala wodzipereka. (Yoh. 13:34, 35) Ndipotu tikusangalala ndi madalitso ambiri chifukwa chokhala m’gulu la abale apadziko lonse omwe ali ndi mtima wodzipereka.
3. Kodi n’chiyani chingatilepheretse kusonyeza mtima wodzipereka?
3 Komabe, tili ndi mdani amene angatilepheretse mwaukathyali kusonyeza mtima wodzipereka. Mdani ameneyu ndi mtima wodzikonda umene tonsefe timalimbana nawo. Kumbukirani mmene Adamu ndi Hava anasonyezera mtima umenewu. Modzikonda, Hava ankafuna kufanana ndi Mulungu. Nayenso mwamuna wake anasonyeza mtima wodzikonda pofuna kusangalatsa mkazi wakeyo. (Gen. 3:5, 6) Mdyerekezi analepheretsa Adamu ndi Hava kutumikira Mulungu ndipo iye akupitiriza kuyesa anthu kuti azichita zinthu modzikonda. Iye anachita zimenezi poyesa Yesu. (Mat. 4:1-9) Masiku ano, anthu ambiri asocheretsedwa ndi Satana ndipo akusonyeza mtima wodzikonda m’njira zambiri. Choncho tiyenera kusamala kwambiri chifukwa tingatengere mosavuta mtima umenewu.—Aef. 2:2.
4. (a) Kodi panopa n’zotheka kupeweratu mtima wodzikonda? Fotokozani. (b) Kodi tikambirana mafunso ati?
4 Mtima wodzikonda tingauyerekezere ndi dzimbiri. Chitsulo chikakhala pamalo enaake n’kunyowa chimachita dzimbiri. Vuto limakhalapo ngati dzimbirilo talilekerera chifukwa chitsulocho chikhoza kuwonongekeratu. N’chimodzimodzinso ifeyo. Ngakhale kuti sitingapeweretu mtima wodzikonda umene umabwera chifukwa chopanda ungwiro, tiyenera kudziwa kuopsa kwake n’kumayesetsa kulimbana nawo. (1 Akor. 9:26, 27) Kodi tingadziwe bwanji ngati tayamba kudzikonda? Ndipo tingatani kuti tikhale ndi mtima wodzipereka kwambiri?
5. (a) Kodi Baibulo limafanana bwanji ndi galasi? (Onani chithunzi patsamba 7.) (b) Kuti Baibulo litithandize, kodi tiyenera kupewa chiyani?
5 Tikhoza kugwiritsa ntchito Baibulo ngati galasi kuti tione ngati tili ndi vuto limene tiyenera kulikonza mumtima mwathu. (Werengani Yakobo 1:22-25.) Komatu galasi limakhala lothandiza ngati tikuligwiritsa ntchito bwino. Mwachitsanzo, ngati titadziyang’anira pagalasi mongodutsa, sitingaone tinthu tina tomwe sitili bwino. Tikaliyang’ananso cham’mbali, titha kuona anthu ena m’malo modziona ifeyo. Ndi mmenenso zilili ndi Baibulo. Tikamaliwerenga mongodutsa kapena kuti tione zimene anthu ena amalakwitsa, silingatithandize kuona mavuto athu monga mtima wodzikonda.
6. Kodi munthu ‘wolimbikira’ kuyang’anitsitsa lamulo langwiro amatani?
6 Mwachitsanzo, n’zotheka kuwerenga Baibulo tsiku lililonse koma osadziwa zoti tikuyamba mtima wodzikonda. Kodi zingatheke bwanji? Taganizirani zimene Yakobo ananena pa nkhaniyi. Munthu amene Yakobo anamufotokoza amadziyang’anira bwinobwino pagalasi. Paja iye analemba kuti munthuyo “amadziyangana.” Apatu Yakobo anagwiritsa ntchito mawu achigiriki amene amatanthauza kuyang’anitsitsa mosamala kwambiri. Ndiyeno kodi vuto linagona pati? Yakobo anapitiriza kuti: “Akachokapo, nthawi yomweyo amaiwala kuti ndi munthu wotani.” Munthuyu anangochokapo osakonza zimene anaona. Koma munthu wochita bwino ‘samangoyang’anitsitsa m’lamulo langwiro’ koma “amalimbikira kutero.” M’malo mongowerenga lamulo langwiro m’Mawu a Mulungu n’kusiyira pomwepo, munthuyo amalimbikira kutsatira zimene waphunzirazo. Izi n’zimenenso Yesu ananena pamene anati: “Mukamasunga mawu anga nthawi zonse, ndiye kuti ndinudi ophunzira anga.”—Yoh. 8:31.
7. Kodi tingagwiritse ntchito bwanji Baibulo kuti tione ngati tayamba mtima wodzikonda?
7 Choncho kuti tilimbane ndi mtima wodzikonda, choyamba tiyenera kuwerenga Mawu a Mulungu mosamala. Izi zingatithandize kudziwa zimene tiyenera kusintha. Koma sitiyenera kuimira pomwepo. Tiyeneranso kufufuza kuti timvetse bwino nkhani za m’Baibulo. Ndiyeno tikatero tizidzifunsa mafunso ngati akuti: ‘Kodi pamenepa ndikanakhala ineyo ndikanatani? Kodi zomwe ndikanachita zikanakhala zoyenera?’ Koma chofunika kwambiri n’kuyesetsa kutsatira zimene taphunzirazo. (Mat. 7:24, 25) Tsopano tiyeni tikambirane zimene tikuphunzira pa nkhani ya Sauli ndi mtumwi Petulo. Kuchita zimenezi kutithandiza kukhalabe ndi mtima wodzipereka.
8. (a) Kodi Sauli anali ndi mtima wotani atangokhala kumene mfumu? (b) Kodi anasonyeza bwanji zimenezi?
8 Sauli, yemwe anali mfumu ya Isiraeli, anali wodzipereka koma anayamba kukhala wodzikonda. Ife tiyenera kusamala kuti tisatengere zimene anachita. Sauli atangoikidwa kukhala mfumu anali wodzichepetsa. (1 Sam. 9:21) Iye anasankhidwa ndi Mulungu kukhala mfumu ndipo zikanakhala zomveka kuti alange Aisiraeli amene ankakana zimenezi. Koma sanawalange. (1 Sam. 10:27) Sauli analola kuti mzimu wa Mulungu uzimutsogolera pa nkhondo yomenyana ndi Aamoni ndipo anapambana. Kenako ananena modzichepetsa kuti Mulungu ndi amene anamuthandiza.—1 Sam. 11:6, 11-13.
9. Kodi Sauli anayamba bwanji kukhala wodzikonda?
9 Koma kenako Sauli anayamba kudzikonda ndi kudzikweza ndipo apa zinali ngati mtima wake wayamba dzimbiri. Pamene anagonjetsa Aamaleki sanamvere Yehova koma anaika zofuna zake patsogolo. Yehova anamuuza kuti awononge zinthu za Aamaleki koma chifukwa cha dyera Sauli anazitenga. Komanso anasonyeza mtima wodzikweza pomanga chipilala cha chikumbutso chake. (1 Sam. 15:3, 9, 12) Pamene mneneri Samueli anamuuza kuti Yehova sakusangalala naye, Sauli anapereka zifukwa zodzikhululukira. Iye ananena kuti anamvera zinthu zina zimene Mulungu anamuuza komanso anaimba mlandu anthu ena chifukwa cha zimene anachitazo. (1 Sam. 15:16-21) Kuwonjezera pamenepo, chofunika kwambiri kwa Sauli chinali choti asanyozeke pamaso pa anthu osati kusangalatsa Mulungu. (1 Sam. 15:30) Kodi tingagwiritse ntchito bwanji nkhani ya Sauli ngati galasi lotithandiza kukhalabe odzipereka?
10, 11. (a) Kodi zimene zinachitikira Sauli zikutiphunzitsa chiyani pa nkhani ya kukhalabe wodzipereka? (b) Kodi tingapewe bwanji kutengera chitsanzo choipa cha Sauli?
10 Choyamba, chitsanzo cha Sauli chikusonyeza kuti munthu amene ali ndi mtima wodzipereka ayenera kuchita khama kuti asasinthe. (1 Tim. 4:10) Kumbukirani kuti poyamba Sauli anachita zinthu zosangalatsa Mulungu koma kenako analekerera mtima wodzikonda. Choncho Yehova anakana Sauli chifukwa cha kusamvera kwake.
11 Chachiwiri, tiyenera kusamala kuti tisamangoona zinthu zokhazo zimene tikuchita bwino n’kumanyalanyaza zinthu zimene tikufunika kukonza. Izi zingafanane ndi kudziyang’anira pagalasi kuti tingoona mmene tatchenera koma osaona kuti nkhope yathu sikuoneka bwino. Ngakhale kuti sitingakhale odzikonda ngati mmene Sauli analili, tiyenera kusamala kuti tisayambe ngakhale pang’ono kusonyeza mtima umenewo. Tikalandira uphungu, tisamapereke zifukwa zodzikhululukira, kuchepetsa vuto lathu kapena kuimba mlandu anthu ena. M’malomwake, tiyenera kukhala okonzeka kulandira uphunguwo.—Werengani Salimo 141:5.
12. Kodi mtima wodzipereka ungatithandize bwanji tikachita tchimo lalikulu?
12 Koma bwanji ngati tachita tchimo lalikulu? Sauli sankafuna kunyozeka pamaso pa anthu ndipo zimenezi zinamulepheretsa kukonza ubwenzi wake ndi Yehova. Koma mtima wodzipereka ungatilimbikitse kupempha thandizo m’malo moopa kuchita manyazi. (Miy. 28:13; Yak. 5:14-16) Mwachitsanzo, m’bale wina anayamba kuonera zolaula ali ndi zaka 12 ndipo anapitiriza kuchita zimenezi kwa zaka zoposa 10. Iye anati: “Zinali zovuta kwambiri kuuza mkazi wanga komanso akulu zimene ndinkachitazo. Koma panopa ndikumva kuti ndatula chimtolo cholemera kwambiri chifukwa ndawauza. Anzanga ena sanasangalale nane nditachotsedwa pa udindo wokhala mtumiki wothandiza. Komabe ndikuona kuti ndinachita bwino chifukwa Yehova akusangalala nane panopa kuposa pamene ndinkaonera zolaulazo. Ndipo kusangalatsa Yehova n’kofunika kuposa chinthu china chilichonse.”
13, 14. Kodi Petulo anasonyeza bwanji mtima wodzikonda?
13 Mtumwi Petulo anasonyeza mtima wodzipereka pamene ankaphunzitsidwa ndi Yesu. (Luka 5:3-11) Koma ankafunikiranso kulimbana ndi mtima wodzikonda. Mwachitsanzo, iye anakwiya pamene Yakobo ndi Yohane ankafuna kuti Yesu adzawapatse malo apamwamba mu Ufumu wa Mulungu. Mwina Petulo ankaganiza kuti iyeyo ndi amene akuyenera kudzakhala pamalo amenewo chifukwa Yesu anali atamuuza kale kuti adzam’patsa udindo wapadera. (Mat. 16:18, 19) Koma Yesu anachenjeza Yakobo, Yohane, Petulo ndi atumwi ena onsewo kuti asamale ndi mtima wofuna kukhala apamwamba kuposa abale awo.—Maliko 10:35-45.
14 Ngakhale kuti Yesu anathandiza Petulo kuti asamaganize choncho, iye nthawi zina ankasonyezabe mtima wodzikuza. Yesu atauza atumwi kuti adzamuthawa, Petulo anadzikuza ponena kuti iye yekha adzakhalabe wokhulupirika. (Mat. 26:31-33) Koma zimenezo sizinali zoona chifukwa usiku womwewo analephera kusonyeza mtima wodzipereka. Pofuna kudziteteza, Petulo anakana Yesu katatu.—Mat. 26:69-75.
15. Kodi chitsanzo cha Petulo chingatilimbikitse bwanji?
15 Ngakhale kuti Petulo nthawi zina ankalakwitsa zinthu, chitsanzo chake chingatilimbikitse. Petulo anayesetsa kulimbana ndi mtima wodzikonda ndipo mzimu woyera wa Mulungu unamuthandiza kukhala wodziletsa komanso kusonyeza chikondi chololera kuvutikira ena. (Agal. 5:22, 23) Anapirira mayesero aakulu kuposa amene analephera kuwapirira aja. Anasonyeza kudzichepetsa, mtumwi Paulo atamupatsa uphungu pamaso pa anthu ena. (Agal. 2:11-14) Atapatsidwa uphungu umenewu, Petulo sanasunge chakukhosi n’kumaganiza kuti Paulo wamuwonongera mbiri yake. Iye anapitirizabe kukonda Paulo. (2 Pet. 3:15) Chitsanzo cha Petulo chimenechi chingatithandize kukhala ndi mtima wodzipereka.
16. Kodi tingasonyeze bwanji mtima wodzipereka tikakumana ndi mavuto?
16 Ganizirani zimene inuyo mumachita mukakumana ndi mavuto. Petulo ndi atumwi ena anaikidwa m’ndende kenako n’kukwapulidwa chifukwa choti ankalalikira. Koma iwo anasangalala “chifukwa chakuti Mulungu anawaona kuti ndi oyenera kuchitiridwa chipongwe chifukwa cha dzina la Yesu.” (Mac. 5:41) Inunso mukamazunzidwa muziona kuti umenewu ndi mpata wosonyeza kuti mukutsanzira Petulo komanso mtima wodzipereka wa Yesu. (Werengani 1 Petulo 2:20, 21.) Kuona zinthu m’njira imeneyi kungakuthandizeninso ngati akulu akupatsani uphungu. M’malo mokhumudwa ndi akuluwo, muzitsanzira Petulo.—Mlal. 7:9.
17, 18. (a) Kodi tingadzifunse mafunso ati okhudza zolinga zathu zauzimu? (b) Kodi tingatani ngati taona kuti tili ndi kamtima kodzikonda?
17 Chitsanzo cha Petulo chingatithandizenso pa nkhani yokhala ndi zolinga zauzimu. Tingachite bwino kukhala ndi mtima wodzipereka poyesetsa kukwaniritsa zolinga zimenezo. Koma tiyenera kusamala kuti tisachite zinthu n’cholinga chofuna kutchuka. Choncho ndi bwino kudzifunsa kuti, ‘Kodi n’chiyani chikundichititsa kufuna kuwonjezera utumiki wanga? Kodi mwina ndikufuna kutchuka kapena kukhala pa malo apamwamba ngati Yakobo ndi Yohane?’
18 Mukaona kuti muli ndi kamtima kodzikonda, pemphani Yehova kuti akuthandizeni kuchotsa kamtima koipako. Kenako yesetsani kuganizira kwambiri zimene mungachite kuti ulemerero upite kwa Mulungu osati kwa inuyo. (Sal. 86:11) Komanso mungachite bwino kukhala ndi mtima wofuna kuchita zinthu zimene si zoonekera kwa anthu. Mwachitsanzo, mungayesetse kusonyeza kwambiri khalidwe lina limene mzimu umatulutsa, lomwe mumaona kuti limakuvutani. Mwina mumakonzekera bwino misonkhano koma simukonda kwenikweni kuthandiza nawo pa ntchito yoyeretsa m’Nyumba ya Ufumu. Ngati zili choncho, mungakhale ndi cholinga chotsatira malangizo opezeka pa Aroma 12:16.—Werengani.
19. Kodi tingatani kuti tisamakhumudwe ndi zimene taona pagalasi, lomwe ndi Mawu a Mulungu?
19 Nthawi zina tingakhumudwe tikadziyang’ana bwinobwino pagalasi, lomwe ndi Mawu a Mulungu, n’kuona zinthu zina zolakwika monga kudzikonda. Zimenezi zikakuchitikirani, ganizirani za munthu wa mu fanizo la Yakobo lija. Yakobo sananene kuti munthuyo anakonza vuto lake mwamsanga kapena kuti anakonza mavuto ake onse. M’malomwake, ananena kuti ‘analimbikira kuyang’anitsitsa m’lamulo langwiro.’ (Yak. 1:25) Munthuyo anakumbukira zimene anaona pagalasi paja n’kupitiriza kuyesetsa kukonza mavutowo. Choncho tikaona mavuto athu tisamadandaule kwambiri. (Werengani Mlaliki 7:20.) Koma tipitirize kuyang’anitsitsa m’lamulo langwiro n’kumayesetsa kuti tikhalebe ndi mtima wodzipereka. Yehova ndi wokonzeka kutithandiza ngati mmene wathandizira abale athu ambirimbiri. Iwonso si angwiro, koma Mulungu amawakonda ndipo akuwadalitsa.
“Ngakhale munthu atakhala ndi moyo zaka zambiri, m’zaka zonsezo azisangalala.”—MLAL. 11:8
1. Kodi Yehova watipatsa zinthu ziti zomwe zingatithandize kuti tizisangalala?
YEHOVA amafuna kuti tizisangalala. Iye watipatsa zinthu zambiri zotithandiza kuti tizisangalala. Mwachitsanzo, watipatsa moyo komanso watikoka kuti tizimulambira. Choncho tingagwiritse ntchito moyowu pomutamanda. (Sal. 144:15; Yoh. 6:44) Yehova amatithandizanso kuti tizipirira pamene tikumutumikira. Umenewu ndi umboni wakuti amatikonda kwambiri. (Yer. 31:3; 2 Akor. 4:16) Watipatsanso paradaiso wauzimu ndipo tikusangalala chifukwa timapezamo chakudya chauzimu chamwanaalirenji komanso abale ndi alongo amene amatikonda. Kuwonjezera pamenepo, tikuyembekezera zinthu zabwino kwambiri m’tsogolomu.
2. Kodi atumiki ena a Mulungu akulimbana ndi maganizo otani?
2 Ngakhale kuti tili ndi zinthu zosangalatsa zonsezi, atumiki ena a Mulungu sasangalala. Iwo amadziona kuti ndi achabechabe kapena amaona kuti zimene akuchita potumikira Yehova n’zopanda phindu. Amene akulimbana ndi maganizo oterewa amaona kuti n’zosatheka kuti anthu akhale ndi moyo wosangalatsa kwa “zaka zambiri.” Iwo amaona kuti moyo wangodzaza ndi mavuto okhaokha.—Mlal. 11:8.
3. Kodi n’chiyani chimene chimachititsa kuti anthu ena asamasangalale?
3 Abale kapena alongo oterewa amayamba kuganiza choncho chifukwa chokhumudwa, matenda kapena ukalamba. (Sal. 71:9; Miy. 13:12; Mlal. 7:7) Komanso tonsefe tikudziwa kuti mtima ndi wonyenga kwambiri ndipo ungatitsutse ngakhale pamene Mulungu akusangalala nafe. (Yer. 17:9; 1 Yoh. 3:20) Mdyerekezi amaimba atumiki a Mulungu milandu yabodza. Ndipo anthu amene ali ndi maganizo a Satana angatipangitse kuti tiziganiza kuti ndife opanda pake kwa Mulungu. Bodza limeneli ndi limenenso Elifazi, yemwe analibe chikhulupiriro, ananena m’nthawi ya Yobu.—Yobu 4:18, 19.
4. Kodi tikambirana chiyani m’nkhani ino?
4 Malemba amanena mosapita mbali kuti Yehova sadzasiya anthu omwe ‘akuyenda m’chigwa cha mdima wandiweyani.’ (Sal. 23:4) Iye samatisiya chifukwa watipatsa Mawu ake. Baibulo ndi lamphamvu kwambiri ndipo ‘limatha kugwetsa zinthu zozikika molimba,’ kuphatikizapo maganizo olakwika kapena odziona ngati ndife opanda pake. (2 Akor. 10:4, 5) Choncho tiyeni tikambirane mmene Baibulo lingatithandizire kuti tizisangalala. Mfundo zimenezi zitithandiza ifeyo komanso tiona mmene tingalimbikitsire ena.
5. N’chiyani chimene chingatithandize kukhalabe osangalala?
5 Mtumwi Paulo anafotokoza zinthu zina zimene zingatithandize kukhalabe osangalala. Iye anauza Akhristu a ku Korinto kuti: “Pitirizani kudziyesa kuti muone ngati mukadali olimba m’chikhulupiriro.” (2 Akor. 13:5) Palembali, mawu oti “chikhulupiriro” akutanthauza mfundo za m’Baibulo zimene Akhristu amakhulupirira. Ngati timachita zinthu mogwirizana ndi mfundo zimenezi ndiye kuti tikadali “olimba m’chikhulupiriro.” Koma tiyenera kuonanso ngati zochita zathu zikugwirizana ndi mfundo zonse zimene Akhristufe timaphunzitsidwa. Sitingasankhe kutsatira mfundo zina n’kusiya zina.—Yak. 2:10, 11.
6. N’chifukwa chiyani tiyenera kudziyesa kuti tione “ngati tikadali m’chikhulupiriro?” (Onani chithunzi patsamba 12.)
6 Nthawi zina tingaope kudziyesa poganiza kuti mwina tingalephere mayesowo. Komatu mmene Yehova amationera n’zosiyana ndi mmene timadzionera ndipo maganizo ake ndi apamwamba kuposa athu. (Yes. 55:8, 9) Iye amayang’ana atumiki ake kuti apeze zabwino n’kuwathandiza osati kuti awapezere zifukwa. Mukamagwiritsa ntchito Mawu a Mulungu podziyesa kuti muone “ngati mukadali m’chikhulupiriro,” mudzayamba kudziona mmene Mulungu amakuonerani. Popeza Baibulo limanena kuti ndinu wamtengo wapatali pamaso pa Yehova, mukamaligwiritsa ntchito mudzasiya kudziona ngati achabechabe. Mudzayamba kudziona kuti ndinu amtengo wapatali ndipo zidzakhala ngati mwatsegula makatani kuti m’nyumba mwanu musakhalenso mdima.
7. Kodi zitsanzo za anthu okhulupirika otchulidwa m’Baibulo zingatithandize bwanji?
7 Kuganizira zitsanzo za anthu okhulupirika otchulidwa m’Baibulo kungatithandize kwambiri kuti tidziyese ngati tikadali m’chikhulupiriro. Ndi bwino kuganizira zimene zinawachitikira n’kudzifunsa kuti, ‘Kodi ndikanakhala ineyo ndikanamva bwanji? Nanga ndikanachita zotani?’ Tiyeni tsopano tikambirane zitsanzo za anthu atatu. Zitsanzozi zikusonyeza kuti Baibulo lingatithandize kuti tidziyese ngati tikadali m’chikhulupiriro komanso kuti tizikhalabe osangalala.
8, 9. (a) Kodi zinthu zinali bwanji pa moyo wa mkazi wamasiye wosauka? (b) Kodi n’kutheka kuti mkazi wamasiyeyu anali ndi maganizo otani?
8 Pamene Yesu anali kukachisi ku Yerusalemu, anaona mkazi wamasiye wosauka. Chitsanzo cha mayiyu chingatithandize kuti tizisangalala ngakhale kuti tikukumana ndi mavuto. (Werengani Luka 21:1-4.) Taganizirani mmene zinthu zinalili pa moyo wake. Mwamuna wake anamwalira komanso atsogoleri achipembedzo ‘ankadyerera nyumba za akazi amasiye’ m’malo mowathandiza. (Luka 20:47) Mayiyu anali wosauka kwambiri moti ndalama imene anapereka kukachisi inali yofanana ndi malipiro amene munthu ankalandira akagwira ganyu maminitsi ochepa.
9 Kodi mukuganiza kuti mayiyu ankamva bwanji pamene ankalowa m’bwalo la kachisi atatenga timakobiri tiwiri? Kodi ankayerekezera ndalama zochepazo ndi zimene ankapereka pa nthawi imene mwamuna wake anali moyo? Kodi akanachita manyazi poona anthu ena akupereka zambiri, mwina n’kumaganiza kuti chopereka chakecho n’chosathandiza? Komatu maganizo amenewa sanamulepheretse kupereka kwa Mulungu zimene akanakwanitsa.
10. Kodi Yesu anasonyeza bwanji kuti Mulungu ankaona kuti mkazi wamasiye uja anali wamtengo wapatali?
10 Yesu anasonyeza kuti Yehova ankaona kuti mayiyu ndi wamtengo wapatali komanso anayamikira ndalama imene anapereka. Ananena kuti mayiyu “waponya zochuluka kuposa [olemera] onse amene aponya.” Ndalama zimene anaperekazo zinasakanikira ndi zimene ena anapereka, koma Yesu anamuyamikira. Anthu osunga ndalamazo sakanadziwa mmene Yehova ankaonera tindalamato komanso amene anapereka. Choncho chofunika kwambiri ndi mmene Mulungu ankaonera zimene mayiyu anachita, osati mmene anthu ena kapena iyeyo ankaonera. Nkhani imeneyi ingakuthandizeni kudziyesa kuti muone ngati mukadali m’chikhulupiriro.
11. Kodi tikuphunzira chiyani pa nkhani ya mkazi wamasiye?
11 Zimene mungapereke kwa Yehova zimadalira mmene zinthu zilili pa moyo wanu. Ena salalikira kwambiri chifukwa cha ukalamba kapena matenda. Kodi ndi bwino kuti oterewa azikayikira kupereka malipoti? Ngakhale kuti mumachita zambiri mu utumiki, mwina mungaone ngati zimene mukuchitazo n’zochepa poyerekezera ndi maola ambirimbiri amene anthu a Mulungu amathera pomutumikira chaka chilichonse. Koma nkhani ya mkazi wamasiyeyu ikutithandiza kuona kuti Yehova amaona kuti chilichonse chimene atumiki ake akumuchitira, makamaka pa nthawi ya mavuto, n’chamtengo wapatali. Taganizirani zimene mwachita chaka chathachi polambira Yehova. Kodi munafunikira kudzimana zina zake kuti mupeze ola limodzi lomutumikira? Ngati ndi choncho, dziwani kuti Mulungu amaona kuti zimene munachita pa ola limenelo n’zamtengo wapatali kwambiri. Mukamachita zonse zimene mungathe potumikira Yehova, ngati mmene mkazi wamasiye uja anachitira, ndiye kuti “mukadali m’chikhulupiriro.”
12-14. (a) Kodi Eliya anamva bwanji zinthu zitavuta? (b) N’chifukwa chiyani anamva choncho?
12 Mneneri Eliya ankakhulupirira kwambiri Mulungu ndipo anali wokhulupirika. Koma pa nthawi ina, iye anakhumudwa kwambiri mpaka kufika pouza Yehova kuti angomupha. Iye anati: “Basi ndatopa nazo. Tsopano chotsani moyo wanga.”(1Maf.19:4) Ngati simunakumanepo ndi mavuto okuchititsani kumva chonchi, mungaganize kuti Eliyayo ankangolankhula “zopanda pake.” (Yobu 6:3) Komatu umu ndi mmene ankamveradi pa nthawiyo. Ndipo Yehova sanamukalipire chifukwa chonena zimenezi koma anamuthandiza.
13 Kodi chinachitika n’chiyani kuti Eliya akhale ndi maganizo amenewa? Pa nthawiyi Eliya anali atangopambana kumene pa mayeso amene anasonyeza kuti Yehova ndi Mulungu woona ndipo aneneri a Baala okwana 450 anaphedwa. (1 Maf. 18:37-40) Eliya ayenera kuti ankaganiza kuti anthu a Mulungu ayamba kulambira Yehova koma izi si zimene zinachitika. Yezebeli, yemwe anali mfumukazi yoipa kwambiri, anatumizira Eliya uthenga woti amupha. Eliya anachita mantha kwambiri n’kuthawa kudutsa ku Yuda mpaka kukafika kuchipululu chinachake.—1 Maf. 19:2-4.
14 Ndiyeno ali yekhayekha kumeneko anayamba kuona kuti zonse zimene wachita pa ntchito yake yauneneri n’zopanda phindu. Iye anauza Yehova kuti: “Sindine woposa makolo anga.” Apatu ankatanthauza kuti iye ndi wachabechabe ndipo ali ngati fumbi komanso mafupa a azigogo ake amene anamwalira. Zinali ngati wadziyesa n’kupeza kuti ndi wolephera komanso wopanda ntchito kwa aliyense kuphatikizapo Yehova.
15. Kodi Yehova anathandiza bwanji Eliya kudziwa kuti akumuonabe kuti ndi munthu wamtengo wapatali?
15 Komatu umu si mmene Wamphamvuyonse ankaonera Eliya. Yehova ankaona kuti Eliya ndi munthu wamtengo wapatali ndipo anamutsimikizira zimenezi. Choyamba, anatumiza mngelo kuti akamulimbikitse. Kenako anamupatsa chakudya ndi madzi kuti zimupatse mphamvu pa ulendo wake wa masiku 40 wopita kuphiri la Horebe. Komanso anamuthandiza kuti asaganize zoti palibe Mwisiraeli wokhulupirika aliyense amene watsala. Chochititsa chidwi n’chakuti Mulungu anamupatsanso ntchito ina ndipo iye anavomera. Eliya atathandizidwa ndi Yehova, analimba mtima ndipo anapitanso kukapitiriza ntchito yake yauneneri.—1 Maf. 19:5-8, 15-19.
16. Kodi Yehova wakuthandizani bwanji inuyo panokha?
16 Nkhani ya Eliyayi ingakuthandizeni kudziyesa kuti muone ngati mukadali m’chikhulupiriro ndipo ingakulimbikitseni kuti muzikhalabe wosangalala. Choyamba, taganizirani mmene Yehova wakuthandizirani inuyo. N’kutheka kuti pa nthawi ina zinthu zitavuta, Mkhristu wina kapena mkulu mumpingo anakuthandizani. (Agal. 6:2) Mwina munalimbikitsidwa mutawerenga Baibulo kapena mabuku athu, apo ayi mutapezeka pa misonkhano ya mpingo. Zoterezi zikachitika muzidziwa kuti Yehova ndi amene wakuthandizani ndipo muzimuyamikira m’pemphero.—Sal. 121:1, 2.
17. Kodi Yehova amaona kuti atumiki ake ndi amtengo wapatali akaganizira chiyani?
17 Chachiwiri, dziwani kuti nthawi zina maganizo athu olakwika akhoza kutipusitsa. Chofunika kwambiri n’chakuti Mulungu aziona kuti ndife okhulupirika. (Werengani Aroma 14:4.) Iye amaona kuti ndife amtengo wapatali akaganizira za kudzipereka kwathu komanso kukhulupirika kwathu osati chifukwa cha zimene takwanitsa kuchita. N’kutheka kuti mofanana ndi Eliya, mwachita zambiri potumikira Yehova koma simukuzindikira. Mwina pali anthu ena mumpingo amene mumawalimbikitsa kwambiri kapena pali anthu ena m’dera lanu amene adziwa choonadi chifukwa cha inuyo.
18. Kodi utumiki umene Yehova wakupatsani umasonyeza chiyani?
18 Chomaliza, muziona utumiki uliwonse umene Yehova wakupatsani ngati umboni wakuti iye ali nanu. (Yer. 20:11) Mofanana ndi Eliya, mwina mungakhumudwe poganiza kuti utumiki wanu sunaphule kanthu kapena zolinga zanu sizingatheke. Koma musaiwale kuti muli ndi mwayi wogwira ntchito yolalikira uthenga wabwino ndiponso wodziwika ndi dzina la Mulungu. Umenewutu ndi mwayi waukulu kuposa wina uliwonse. Choncho khalanibe okhulupirika. Mukatero, zidzakhala ngati mukuuzidwa mawu amene Yesu ananena mu fanizo lake lina akuti: “Sangalala limodzi ndi ine mbuye wako.”—Mat. 25:23.
19. Kodi zinthu zinali bwanji pa moyo wa amene analemba Salimo 102?
19 Wolemba Salimo 102 anali pa mavuto aakulu. Iye anali “wosautsika” chifukwa chovutika kwambiri ndipo anali ‘atalefuka.’ Choncho analibe mphamvu yolimbana ndi mavuto ake. (Sal. 102, timawu tapamwamba) Mawu ake akusonyeza kuti ankaganizira kwambiri za mavuto akewo ndiponso ankaona kuti ali yekhayekha. (Sal. 102:3, 4, 6, 11) Iye ankakhulupirira kuti Yehova akufuna kumutaya.—Sal. 102:10.
20. Kodi pemphero lingathandize bwanji munthu amene akungoganizira mavuto ake?
20 Koma wamasalimoyu anali adakali ndi mwayi wotamanda Yehova. (Werengani Salimo 102:19-21.) Pa Salimo 102 tikuona kuti ngakhale anthu okhulupirika angakumane ndi mavuto ndipo zingawavute kuti asiye kuganizira mavutowo. Wamasalimoyu ankadziona ngati “mbalame imene ili yokhayokha padenga” ndipo ankaganiza kuti palibe amene angamuthandize pa mavuto ake. (Sal. 102:7) Mukakhala ndi maganizo amenewa muyenera kuuza Yehova m’pemphero zakukhosi kwanu ngati mmene wamasalimoyu anachitira. Mapemphero anu, omwe angakhale ngati mapemphero a munthu wosautsika, angakuthandizeni kuti musamakhumudwe kwambiri. Yehova amalonjeza kuti “adzamvetsera pemphero la anthu amene alandidwa chilichonse, ndipo sadzapeputsa pemphero lawo.” (Sal. 102:17) Tisamakayikire lonjezo limeneli.
21. Kodi munthu angatani kuti ayambenso kusangalala?
21 Salimo 102 likusonyezanso zimene mungachite kuti muyambenso kusangalala. Wamasalimo uja atayamba kuganizira za ubwenzi wake ndi Yehova anayamba kusangalala. (Sal. 102:12, 27) Mtima wake unakhala m’malo atadziwa kuti Yehova sadzasiya kuthandiza anthu ake pamene ali pa mavuto. Choncho ngati pali vuto linalake limene likukulepheretsani kuchita zambiri mu utumiki, lipempherereni. Pemphani Yehova kuti akuyankheni, osati pongofuna kupeza mpumulo komanso kuti “dzina lake lilengezedwe.”—Sal. 102:20, 21.
22. Kodi tonsefe tingatani kuti tizisangalatsa Yehova?
22 Taona kuti tikhoza kugwiritsa ntchito Baibulo kuti tione ngati tikadali m’chikhulupiriro komanso kuti Yehova amationa kuti ndife amtengo wapatali. N’zoona kuti m’dzikoli sitingapeweretu kuvutika komanso kukhumudwa. Koma tonsefe tikhoza kusangalatsa Yehova n’kudzapulumuka ngati tipirirabe n’kumamutumikira mokhulupirika.—Mat. 24:13.
Bambo wina wa ku Brazil anati: “Tikayamba Kulambira kwa Pabanja, sitisiya mpaka usiku. Pena ndimachita kunena kuti, ‘Basi tisiye.’” M’bale wina ku Japan ananena kuti akayamba Kulambira kwa Pabanja, mwana wake wa zaka 10 safuna kuti asiye. Pofotokoza chifukwa chake, m’baleyo anati: “Pa nthawi imeneyi amalimbikitsidwa ndipo amanjoya.”
Koma izi si zimene zimachitika m’mabanja ena ndipo ana ena sasangalala ikafika nthawi ya Kulambira kwa Pabanja. Kodi vuto limakhala chiyani? Bambo wina wa ku Togo anati: “Kulambira Yehova kuyenera kukhala kosangalatsa.” Ngati sikusangalatsa mwina vuto ndi mmene mukuchitira kulambirako. Koma mabanja ambiri aona kuti tsiku la Kulambira kwa Pabanja likhoza kukhala “losangalatsa kwambiri” ngati mmene buku la Yesaya limanenera za tsiku la Sabata.—Yes. 58:13, 14.
Abale ambiri azindikira kuti Kulambira kwa Pabanja kumakhala kosangalatsa kwambiri ngati aliyense m’banjamo ali womasuka. Ralf, yemwe ali ndi ana aakazi atatu wamwamuna m’modzi, ananena kuti akamachita kulambira kwa pabanja zimangokhala ngati akucheza osati kuphunzira ndipo aliyense amalankhula momasuka. N’zoona kuti nthawi zina zimavuta kuthandiza aliyense kuti asangalale komanso azilankhulapo momasuka. Mlongo wina anati: “Nthawi zina ndimatopa kwambiri moti ndimalephera kuchititsa Kulambira kwa Pabanja m’njira yosangalatsa.” Kodi ndi zinthu ziti zimene zingathandize kuti Kulambira kwa Pabanja kuzikhala kosangalatsa?
M’bale wina wa ku Germany, amene ali ndi ana awiri ananena kuti: “Tikufunika kumasinthasintha.” Natalia amene ali ndi ana awiri anati: “Chofunika kwambiri ndi kusinthasintha osati kumangochita zimodzimodzi.” Mabanja ambiri amachita zinthu zosiyanasiyana pa Kulambira kwa Pabanja. Mwachitsanzo, m’bale wina wa ku Brazil dzina lake Cleiton, amene ali ndi ana awiri achinyamata, anati: “Zimathandiza kuti muphunzire zambiri osatopa ndipo aliyense m’banjamo amakhala ndi zochita.” Makolo angaganizire mwana aliyense payekha n’kumachita zinthu zosiyanasiyana mogwirizana ndi misinkhu ya anawo. Makolo angasankhe nkhani imene ikukhudza aliyense m’banjamo ndipo angathe kumasinthasintha nkhani zoti akambirane komanso kachitidwe kake.
Kodi mabanja ena amatani kuti azichita zinthu zosiyanasiyana? Mabanja ena amayamba ndi kuimba nyimbo zingapo zotamanda Yehova. Juan wa ku Mexico ananena kuti: “Nyimbo zimathandiza kuti maganizo athu akhazikike tisanayambe kuphunzira.” Ana ake awiri ndi amene amasankha nyimbo zogwirizana ndi nkhani zimene aphunzire pa kulambirako.
Mabanja ena amawerengera limodzi Baibulo. Iwo amagawana mawu a anthu osiyanasiyana kuti azisinthanasinthana powerenga. M’bale wina wa ku Japan ananena kuti, “Poyamba ndinkaona ngati zachibwana.” Koma ana awo awiri ankasangalala kuona makolo awo akuchitira nawo limodzi zimenezi. Mabanja ena amachita masewero a nkhani za m’Baibulo. M’bale wina wa ku South Africa, dzina lake Roger, amene ali ndi ana awiri ananena kuti, “Kawirikawiri ana amaona mfundo zina m’nkhani ya m’Baibulo zimene makolofe sitinazione.”
Njira ina yothandiza kuti muzichita zinthu zosiyanasiyana ndi kugwirira limodzi ntchito yopanga chifaniziro cha chingalawa cha Nowa kapena kachisi wa Solomo. Ntchito imeneyi ingafune kuti mufufuze mfundo zosiyanasiyana m’mabuku athu, ndipo zimenezi zingakhale zosangalatsa kwambiri. Mwachitsanzo, banja lina ku Asia linkachita masewera ofanana ndi bawo koma oyenda motsatira maulendo a umishonale a Paulo. Mabanja ena amachita masewera omwewo koma otsatira ulendo wa Aisiraeli pochoka ku Iguputo. Mnyamata wina wa zaka 19 wa ku Togo dzina lake Donald anati: “Kusinthasintha zochita pa Kulambira kwa Pabanja kunathandiza kuti kulambirako kuzikhala kosangalatsa komanso kuti tonse m’banja tizisangalala.” Kodi ndi zinthu ziti zimene mungachite kuti kulambira kwanu kwa pabanja kuzikhala kosangalatsa?
N’zoona kuti kusinthasintha kumathandiza kuti Kulambira kwa Pabanja kukhale kosangalatsa. Koma kuti zimene tikuphunzirazo zikhale zothandiza aliyense ayenera kumakonzekera. Nthawi zina ana amatopa msanga, choncho bambo ayenera kuganizira mofatsa nkhani imene akufuna kukaphunzira n’kuikonzekera bwino. M’bale wina ananena kuti, “Ndikakonzekera, aliyense amasangalala ndi phunzirolo.” M’bale wina wa ku Germany amauza onse m’banja lake zimene adzaphunzire milungu yotsatira. M’bale wina wa ku Benin, amene ali ndi ana 6, amaperekeratu mafunso oti adzakambirane akadzamaliza kuonerera DVD pa Kulambira kwa Pabanja. Izi zikusonyeza kuti kukonzekera kumathandiza kuti Kulambira kwa Pabanja kukhale kosangalatsa.
Anthu onse m’banja akadziwiratu zimene adzaphunzire mlungu wotsatira, amakambirana zimenezo tsikulo lisanafike, ndipo zimenezi zimathandiza kuti aziyembekezera tsikulo mwachidwi. Ngati aliyense m’banjamo wauzidwa zoti adzachite, amaona kuti ali ndi udindo pa tsikulo.
Mabanja ambiri zimawavuta kuti azichita Kulambira kwa Pabanja mlungu uliwonse.
Abale ena amagwira ntchito nthawi yaitali kuti apeze zofunika pabanja lawo. Mwachitsanzo, m’bale wina ku Mexico amapita kuntchito 6 koloko m’mawa ndipo amaweruka 8 koloko madzulo. Nthawi zinanso pamafunika kusintha tsiku la Kulambira kwa Pabanja chifukwa chakuti mukufunika kuchita zinthu zina zokhudzanso kulambira Yehova.
Koma tiyenera kuyesetsabe kuti tisamachite modumphadumpha. Kamtsikana kena ka zaka 11 ku Togo kananena kuti banja lawo limayesetsa pa nkhaniyi. Iye anati: “Timaonetsetsa kuti Kulambira kwa Pabanja kusalephereke ndipo nthawi zina timalolera kuchita usiku ngati panali zochita zina.” Mabanja ena amasankha masiku oyambirira a mlungu kuti azichita Kulambira kwa Pabanja. Amachita dala zimenezi kuti akalephera pa tsikulo achite tsiku lina koma m’kati mwa mlungu womwewo.
Kumbukirani kuti zimene timachita pa tsikuli ndi kulambira Yehova. Choncho mlungu uliwonse, mawu apakamwa pa munthu aliyense m’banja mwanu ayenera kukhala ngati ‘ana amphongo a ng’ombe amene mukuwapereka nsembe’ kwa Yehova. (Hos. 14:2) Yesetsani kuti aliyense m’banja mwanu azisangalala pa nthawi imeneyi chifukwa “chimwemwe chimene Yehova amapereka ndicho malo anu achitetezo.”—Neh. 8:9, 10.
“Munthu wachikulire uzim’patsa ulemu.”—LEV. 19:32.
1. Kodi anthu akukumana ndi zotani masiku ano?
CHOLINGA cha Yehova sichinali choti anthu azivutika ndi ukalamba. Iye ankafuna kuti anthu azisangalala m’Paradaiso ali ndi thanzi labwino. Koma panopa “chilengedwe chonse chikubuula limodzi ndi kumva zowawa.” (Aroma 8:22) Kodi mukuganiza kuti Yehova amamva bwanji akamaona anthu akuvutika chifukwa cha zotsatira za uchimo? N’zomvetsa chisoni kuti anthu ambiri sasamala okalamba pa nthawi imene amafunikira kwambiri thandizo.—Sal. 39:5; 2 Tim. 3:3.
2. N’chifukwa chiyani Akhristu amalemekeza kwambiri achikulire?
2 Anthu a Yehova amasangalala kukhala ndi achikulire mumpingo. Timapindula kwambiri chifukwa cha nzeru zawo komanso chikhulupiriro chawo. N’kutheka kuti ena mwa achikulirewa ndi achibale athu. Koma kaya ndi achibale athu kapena ayi, tiyenera kuwakonda ndiponso kuwathandiza. (Agal. 6:10; 1 Pet. 1:22) Kudziwa mmene Yehova amaonera achikulire kungatithandize kwambiri. Tsopano tiyeni tikambirane zimenezi ndiponso udindo umene achibale komanso mpingo uli nawo powasamalira.
3, 4. (a) Kodi wolemba Salimo 71 anapempha chiyani kwa Yehova? (b) Kodi Akhristu achikulire angapemphe chiyani kwa Mulungu?
3 Munthu amene analemba Salimo 71:9 anachonderera Mulungu kuti: “Musanditaye nthawi ya ukalamba wanga. Musandisiye pa nthawi imene mphamvu zanga zikutha.” Zikuoneka kuti munthu amene analemba salimoli ndi amene analembanso Salimo 70, lomwe lili ndi timawu tapamwamba takuti: “Salimo la Davide.” Choncho Davide ayenera kuti ndi amene ananena mawu a pa Salimo 71:9 amenewa. Iye anatumikira Mulungu kuyambira ali wachinyamata mpaka kukalamba ndipo Yehova anamugwiritsa ntchito kuchita zinthu zikuluzikulu. (1 Sam. 17:33-37, 50; 1 Maf. 2:1-3, 10) Ngakhale zili choncho, Davide ankapempha Mulungu kuti apitirize kumuthandiza.—Werengani Salimo 71:17, 18.
4 Mofanana ndi Davide, masiku ano pali anthu amene amayesetsabe kutamanda Mulungu ngakhale kuti akalamba ndipo ali ‘m’masiku oipa.’ (Mlal. 12:1-7) Mwina iwo sangachite zambiri mu utumiki kapena pa zinthu zina ngati mmene ankachitira kale. Koma akhoza kupempha Yehova kuti aziwakondabe ndiponso kuwasamalira. Achikulire okhulupirikawa sayenera kukayikira kuti Mulungu ayankha mapemphero awo. Tikutero chifukwa chakuti mapemphero awowo akufanana ndi mapemphero a Davide omwe tikuwapeza m’Baibulo.
5. Kodi Yehova amaona bwanji achikulire okhulupirika?
5 Malemba amasonyeza kuti Yehova amaona kuti achikulire okhulupirika ndi amtengo wapatali kwambiri ndipo amafuna kuti tiziwalemekeza. (Sal. 22:24-26; Miy. 16:31; 20:29) Lemba la Levitiko 19:32 limati: “Anthu aimvi uziwagwadira, munthu wachikulire uzim’patsa ulemu ndipo uziopa Mulungu wako. Ine ndine Yehova.” Pa nthawi imene mawuwa analembedwa, kulemekeza achikulire kunali kofunika kwambiri ndipo ndi mmene zililinso masiku ano. Koma kodi ndani ali ndi udindo wowasamalira?
6. Kodi Yesu anapereka chitsanzo chotani pa nkhani yosamalira makolo?
6 Mawu a Mulungu amati: “Uzilemekeza bambo ako ndi mayi ako.” (Eks. 20:12; Aef. 6:2) Yesu anatsindika mfundo imeneyi podzudzula Afarisi ndi alembi amene ankakana kusamalira makolo awo. (Maliko 7:5, 10-13) Yesu anapereka chitsanzo chabwino pa nkhani imeneyi. Mwachitsanzo, iye atatsala pang’ono kumwalira pamtengo wozunzikirapo, anapereka mayi ake m’manja mwa Yohane kuti aziwasamalira. Zikuoneka kuti pa nthawiyi amayi akewo anali amasiye.—Yoh. 19:26, 27.
7. (a) Kodi mtumwi Paulo ananena chiyani pa nkhani yosamalira makolo? (b) Kodi Paulo ankakamba nkhani yotani ponena mawu amenewa?
7 Mtumwi Paulo analemba kuti atumiki a Mulungu ayenera kusamalira anthu a m’banja lawo. (Werengani 1 Timoteyo 5:4, 8, 16.) Kodi Paulo ankakamba nkhani yotani ponena mawu amenewa kwa Timoteyo? Iye ankanena za anthu amene anali oyenera komanso osayenera kulandira thandizo la ndalama kuchokera kumpingo. Paulo anafotokoza momveka bwino kuti ana, zidzukulu komanso achibale ena okhulupirira ndi amene ali ndi udindo waukulu wosamalira akazi amasiye omwe anali achikulire. Izi zinathandiza kuti mpingo usamavutike kufufuza ndalama zosamalira amasiye. Masiku anonso, Akhristu amasonyeza kuti ndi “odzipereka kwa Mulungu” posamalira achibale awo osowa.
8. N’chifukwa chiyani Baibulo silipereka malangizo achindunji oti tizitsatira posamalira makolo okalamba?
8 Mwachidule tinganene kuti Akhristu omwe ali ndi makolo achikulire ali ndi udindo wowasamalira. M’nkhaniyi Paulo ankanena za ‘achibale okhulupirira.’ Komabe ngati munthu ali ndi makolo omwe si atumiki a Mulungu, ayenerabe kuwasamalira. Ana amasamalira makolo awo m’njira zosiyanasiyana malinga ndi mmene zinthu zilili pa moyo wawo. Mwachitsanzo, anthu akhoza kusiyana zinthu zimene akufunika, khalidwe lawo komanso thanzi lawo. Achikulire ena ali ndi ana ambiri, koma ena ali ndi mmodzi yekha. Ena angalandire thandizo lochokera ku boma koma ena sangalandire. Zinthu zimene anthu achikulirewo amakonda zimasiyanasiyananso. Choncho si bwino kutsutsa zimene anthu ena akuchita poyesetsa kusamalira achibale awo achikulire. Ndipotu Yehova angadalitse zilizonse zimene munthu wasankha mogwirizana ndi mfundo za m’Malemba. Iye wakhala akuchita zimenezi kuyambira m’nthawi ya Mose.—Num. 11:23.
9-11. (a) Kodi ena angakumane ndi mavuto otani? (Onani chithunzi patsamba 20.) (b) N’chifukwa chiyani anthu sayenera kufulumira kusiya utumiki wawo kuti akasamalire makolo? Perekani chitsanzo.
9 Ngati ana akukhala kutali ndi makolo awo okalamba, zingavute kuwasamalira. Mwana angafunike kupita kukaona makolo ake ngati akudwala, ngati anagwa n’kuthyoka fupa kapena ngati akumana ndi mavuto ena. Ndiyeno mwina makolowo angafunike thandizo kwa kanthawi kochepa kapena kwa nthawi yaitali.*
10 Abale ndi alongo ena amene ali mu utumiki wa nthawi zonse ndipo akutumikira kutali ndi kwawo, angavutike kusankha zochita pa nkhani imeneyi. Anthu amene akutumikira pa Beteli, amishonale komanso oyang’anira oyendayenda amaona kuti utumiki wawo ndi wamtengo wapatali komanso ndi madalitso ochokera kwa Yehova. Komabe, ngati makolo awo akudwala, angafulumire kuganiza kuti, ‘Basi, tiyenera kusiya utumikiwu n’kubwerera kunyumba kuti tikawasamalire.’ Koma zingakhale bwino kupempherera nkhani imeneyi n’kuganizira zimene makolowo angafunike komanso zimene angakonde. Tisafulumire kuganiza zosiya utumiki chifukwa mwina sizingafunike kutero. N’kutheka kuti matendawo sangatenge nthawi yaitali komanso mwina ena mumpingo wa makolowo angathandize.—Miy. 21:5.
11 Taganizirani chitsanzo cha abale awiri amene ankatumikira kutali ndi kwawo. Wamng’ono anali mmishonale ku South America ndipo wamkulu ankatumikira kulikulu ku Brooklyn, mumzinda wa New York. Makolo a abale amenewa anali achikulire ndipo ankafunikira thandizo. Abalewa limodzi ndi akazi awo anapita kukaona makolo awowo ku Asia kuti adziwe mmene angawathandizire. Patapita nthawi, m’bale amene ankatumikira ku South America uja limodzi ndi mkazi wake anayamba kuganiza zosiya utumiki wawo kuti abwerere kwawo. Kenako wogwirizanitsa ntchito za bungwe la akulu wa mpingo wa makolo akewo anamuimbira foni. Akuluwo anali atakambirana nkhaniyi ndipo ankafuna kuti amishonalewo apitirize utumiki wawo. Iwo ankayamikira kwambiri utumiki wa amishonalewo ndipo ankafunitsitsa kuchita zonse zimene akanatha kuti athandize kusamalira makolowo. Anthu onse m’banjamo anayamikira kwambiri zimene akuluwo anachita.
12. Kodi Akhristu ayenera kuganizira mfundo iti posamalira makolo awo achikulire?
12 Kaya achibale akufuna kuchita zotani posamalira makolo okalamba, aliyense ayenera kuonetsetsa kuti zimene akuchitazo zilemekeze dzina la Mulungu. Tisakhale ngati atsogoleri achipembedzo a nthawi ya Yesu. (Mat. 15:3-6) Nthawi zonse tizipewa kuchita zinthu zimene zinganyozetse Yehova kapena mpingo.—2 Akor. 6:3.
13, 14. N’chifukwa chiyani tinganene kuti mpingo uli ndi udindo wochokera m’Malemba wothandiza achikulire?
13 Si aliyense amene angathandize atumiki a nthawi zonse m’njira imene tafotokozayi. Koma malinga ndi zimene zinachitika m’nthawi ya atumwi, mpingo ulinso ndi udindo wosamalira Akhristu achikulire okhulupirika. Baibulo limanena kuti mumpingo wa ku Yerusalemu ‘munalibe ngakhale mmodzi wosowa.’ Apa sikuti onse anali opeza bwino. Zikuoneka kuti ena anali osauka koma ndalama zimene mpingo unkapeza “anali kuzigawa kwa aliyense malinga ndi zosowa zake.” (Mac. 4:34, 35) Koma kenako mumpingowu munabuka vuto lina. Zinamveka kuti ‘akazi ena amasiye ankanyalanyazidwa pa kagawidwe ka chakudya cha tsiku ndi tsiku.’ Choncho atumwi anauza abale kuti afufuze amuna a mbiri yabwino kuti ayang’anire ntchitoyi n’kuonetsetsa kuti akazi amasiye onse akuthandizidwa moyenera komanso mosakondera. (Mac. 6:1-5) N’zoona kuti zimenezi zinangochitika pa nthawi yochepa n’cholinga chothandiza anthu amene anakhala Akhristu pa Pentekosite mu 33 C.E. Akhristu amenewa anakhalabe ku Yerusalemu kuti aphunzire zambiri. Komabe zimene atumwiwa anachita zikusonyeza kuti mpingo uli ndi udindo wosamalira Akhristu ovutika.
14 Paja tanena kale kuti Paulo anafotokozera Timoteyo mmene angadziwire akazi amasiye amene akuyenera kulandira thandizo mumpingo ndi amene sakuyenera. (1 Tim. 5:3-16) Nayenso Yakobo anauziridwa kulemba kuti Akhristu ali ndi udindo wosamalira ana amasiye, akazi amasiye komanso anthu ena amene ali m’masautso. (Yak. 1:27; 2:15-17) Mtumwi Yohane ananenanso kuti: “Aliyense amene ali ndi zinthu zofunika pa moyo, n’kuona m’bale wake zikumusowa, koma osamusonyeza m’bale wakeyo chifundo chachikulu, kodi munthu ameneyu amakonda Mulungu?” (1 Yoh. 3:17) Ngati Mkhristu aliyense ali ndi udindo wothandiza anthu osowa ndiye kuti mpingo nawonso uyenera kuwathandiza.
15. Fotokozani zinthu zina zimene anthu ayenera kuganizira pothandiza achikulire.
15 M’mayiko ena, boma limathandiza okalamba mwina powapatsa ndalama akapuma pa ntchito kapena kuwasamalira m’njira zina. (Aroma 13:6) Koma m’mayiko ena izi sizichitika. Choncho zimene achibale komanso mpingo ungachite pothandiza achikulirewa zimakhala zosiyanasiyana. Koma ngati Akhristu ena amakhala kutali ndi makolo awo achikulire, kuwasamalira kungakhale kovuta. Akhristu oterewa angachite bwino kumalankhulana ndi akulu a mumpingo wa makolo awo kuti adziwe zoyenera kuchita. Mwachitsanzo, akuluwo angathandize makolowo kuti adziwe zoyenera kuchita kuti alandire chithandizo chaboma ngati chilipo. Angadziwitsenso anawo ngati makolo awo ali ndi ngongole zina kapena ngati sakulandira bwinobwino chithandizo chakuchipatala. Zoterezi zimathandiza kuti apeze njira zothetsera mavuto ena kuti asafike poipa. Anthu amene amaonetsetsa zimene zikuchitikira achikulire n’kudziwitsa ana awo, amathandizanso kuti anawo asamadere nkhawa kwambiri za makolo awo.
16. Kodi Akhristu ena amachita zotani posamalira achikulire?
16 Abale ndi alongo ena amakonda kwambiri anthu achikulire moti amadzipereka kuti aziwathandiza pa vuto lililonse limene angakumane nalo. Amangowatenga ngati makolo awo ndipo nthawi zina amasinthanasinthana ndi Akhristu ena powasamalira. Iwo amadziwa kuti sangakwanitse kuchita utumiki wa nthawi zonse, choncho amathandiza makolowo pofuna kuti ana awo apitirize utumiki umene akuchita. Abale ndi alongo amene amachita zimenezi tiyenera kuwayamikira kwambiri. Koma ngakhale zili choncho, ana a achikulirewo amakhalabe ndi udindo wowasamalira.
17, 18. Kodi ndi zinthu zinanso ziti zofunika posamalira achikulire?
17 Onse amene amasamalira achikulire ayenera kuchita zimenezi mosangalala. Ngati inuyo mukusamalira achikulire, yesetsani kuti achikulirewo azidziona kuti ndi ofunika. Nthawi zina achikulire angataye mtima kapena kukhala ndi nkhawa chifukwa cha ukalamba. Choncho muyenera kuyesetsa kulemekeza ndi kulimbikitsa abale ndi alongo achikulirewa. Ena atumikira Mulungu modzipereka kwa zaka zambiri ndipo tiyenera kuwayamikira. Yehova komanso Akhristu anzawo sadzaiwala utumiki umene achita.—Werengani Malaki 3:16; Aheberi 6:10.
18 Achikulirewo angaiwale mavuto awo ngati nthawi zina iwowo komanso amene akuwasamalira amachita nthabwala. (Mlal. 3:1, 4) Achikulire ambiri safuna kuti azivutitsa amene akuwasamalira. Amadziwa kuti akakhala ovuta anthu sangafune kuwasamalira kapena kuwachezera. Nthawi zambiri anthu akapita kukachezera munthu wachikulire amanena kuti, “Ndinapita kukalimbikitsa agogo aja, koma iwowo ndi amene andilimbikitsa.”—Miy. 15:13; 17:22.
19. Kodi achinyamata komanso achikulire akuyembekezera chiyani m’tsogolo?
19 Tikulakalaka mavuto obwera chifukwa cha uchimowa atatha. Koma panopa atumiki a Mulungu ayenera kupitiriza kuyembekezera madalitso osatha m’tsogolomu. Tikudziwa kuti kukhulupirira malonjezo a Mulungu kumatithandiza kupirira tikamakumana ndi mavuto. N’chifukwa chake “sitikubwerera m’mbuyo. Koma ngakhale munthu wathu wakunja akutha, ndithudi munthu wathu wamkati akukhalitsidwanso watsopano tsiku ndi tsiku.” (2 Akor. 4:16-18; Aheb. 6:18, 19) Koma kodi kuwonjezera pa kukhulupirira kwambiri malonjezo a Mulungu, ndi zinthu zina ziti zimene tingachite posamalira achikulire? Nkhani yotsatira tidzayankha funso limeneli.
^ ndime 9 M’nkhani yotsatira tidzakambirana zinthu zina zimene ana angachite posamalira makolo awo achikulire.
“Ana anga okondedwa, tisamakondane ndi mawu okha kapena ndi pakamwa pokha, koma tizisonyezana chikondi chenicheni m’zochita zathu.”—1 YOH. 3:18.
1, 2. (a) Kodi mabanja ambiri akukumana ndi mavuto otani? (b) Nanga ndi mafunso ati amene amakhala nawo? (c) Kodi makolo ndi ana awo angathane bwanji ndi mavuto obwera chifukwa cha ukalamba?
N’ZOPWETEKA kuona makolo, amene kale anali ndi mphamvu ndipo ankachita okha chilichonse, akulephera kudzisamalira. Achikulire ena amagwa n’kuthyoka fupa, amaiwala njira yakwawo kapena anawapeza ndi matenda aakulu. Koma nthawi zina achikulirewa safuna kuvomereza kuti sangathe kuchita zinthu zina paokha chifukwa cha ukalamba kapena mavuto ena. (Yobu 14:1) Kodi pamenepa tingatani? Kodi tingawasamalire bwanji?
2 Nkhani ina yokhudza kusamalira anthu okalamba inati: “Ngakhale kuti n’zovuta kukambirana nkhani ya ukalamba, zinthu zimayenda bwino ngati banja lakambirana n’kugwirizana njira zosamalirira achikulire.” Tingaone kufunika kochita zimenezi tikamvetsa mavuto amene amabwera chifukwa cha ukalamba. Choncho tingathe kuoneratu zimene tingachite pokonzekera mavuto amenewa. Tsopano tiyeni tikambirane zimene mabanja angachite kuti asadzavutike kwambiri ndi mavutowa.
3. Kodi mabanja angatani ngati makolo achikulire akufunika thandizo? (Onani chithunzi patsamba 25.)
3 Achikulire akafika msinkhu winawake amalephera kuchita zinthu zina moti amafunika thandizo basi. (Werengani Mlaliki 12:1-7.) Izi zikachitika, makolowo ndi ana awo amafunika kuona zimene angachite komanso thandizo limene lingapezeke. Koma zimakhala bwino ngati banja lonse lakambirana zimenezi n’kuona mmene aliyense angathandizire. Pokambirana nkhaniyi, ndi bwino kukhala omasuka ndipo makolowo ayenera kufotokoza maganizo awo kuti mufike pomanga mfundo zothandiza. Ngati makolowo azikhalabe kwaokha, mungakambirane thandizo limene angafunike.* Zingakhale bwino kuoneratunso zimene aliyense azichita powasamalira. (Miy. 24:6) Mwina ena angamawasamalire tsiku ndi tsiku pomwe ena akhoza kumangopereka chithandizo cha ndalama. Aliyense ayenera kudziwa kuti ali ndi udindo powasamalira ndipo mwina pa nthawi ina pangafunike kusinthana zochita.
4. Kodi tingapeze kuti thandizo pamene tikusamalira makolo achikulire?
4 Pamene mukuyamba kuthandiza makolo achikulire, muziyesetsa kufufuza kuti mudziwe bwinobwino mavuto awo. Ngati makolowo ali ndi matenda aakulu, ndi bwino kudziwiratu mavuto ena amene angabwere chifukwa cha matendawo. (Miy. 1:5) Mungaonane ndi anthu monga akuchipatala kuti mudziwe mmene mungawathandizire. Mungafufuzenso thandizo lililonse limene lingapezeke m’dera lanulo kuti musavutike powasamalira. Komabe, mukamaganizira kwambiri mavuto amene angabwere mukhoza kuyamba kuda nkhawa kapena kusokonezeka maganizo. Zikatero, kukambirana nkhaniyi ndi mnzanu amene mumamudalira kumathandiza. Koma chofunika kwambiri ndi kupemphera kwa Yehova n’kumuuza nkhawa zanu zonse. Iye adzakupatsani mtendere wa mumtima umene ungakuthandizeni kupirira vuto lililonse.—Sal. 55:22; Miy. 24:10; Afil. 4:6, 7.
5. N’chifukwa chiyani tiyenera kusankhiratu zimene tidzachite posamalira achikulire?
5 Achikulire ena ndi mabanja awo amasankhiratu zimene angachite ngati zinthu zitafika poipa. Ena amasankha kuti azikakhala ndi mwana wina kapena azikhala kwaokha n’kumangolandira thandizo lililonse limene lingapezeke. Apatu tingati amaoneratu “mavuto ndi zopweteka” zili kutali n’kukonzekera. (Sal. 90:10) Koma anthu ambiri saoneratu zimenezi ndiye mavutowo akafika zimawakoka manja. Katswiri wina pa nkhaniyi anati: “Kusankha zochita, zinthu zitavuta kale kumakhala kovuta komanso kosathandiza.” Zinthu zikavuta anthu amapanikizika ndipo sachedwa kukangana. Koma zinthu zimayenda bwino ngati mavutowo awaonera patali n’kukonzekera.—Miy. 20:18.
6. Kodi kukambirana za malo amene makolo achikulire azidzakhala n’kothandiza bwanji?
6 Mwina mukuona kuti n’zovuta kukambirana ndi makolo anu ngati pangafunike kusintha malo amene akukhala. Koma ambiri aona kuti kukambirana nkhani zimenezi kunawathandiza kwambiri kukonzekera mavuto amene anadzakumana nawo. Zili choncho chifukwa chakuti anakambirana nkhaniyi zinthu zili bwino ndipo zinali zosavuta kumvetsetsana komanso kugwirizana. Anakambirana mwachikondi komanso mokoma mtima moti mavuto atachitika anamanga mfundo imodzi mosavuta. Ngakhale makolowo atasankha kukhala kwaokha n’kumachita zonse okha, ndi bwino kukambirana thandizo limene angafune ngati zinthu zitafika povuta.
7, 8. (a) Kodi makolo achikulire angakambirane nkhani ziti ndi ana awo? (b) N’chifukwa chiyani ayenera kukambirana nkhani zoterezi?
7 Ngati ndinu makolo, muyenera kukambirana ndi ana anu momasuka thandizo limene mungakonde, kaya ndi la ndalama kapena zinthu zina. Izi zidzawathandiza posankha zochita ngati zinthu zitayamba kukuvutani. Zidzawathandizanso kuti adzalemekeze maganizo anu komanso kukupatsani ufulu woyenerera. (Aef. 6:2-4) Mwachitsanzo, mungachite bwino kunena ngati mungakonde kukakhala ndi mwana wanu wina kapena ayi. Koma musayembekezere zinthu zomwe sizingatheke ndipo kumbukirani kuti mungasiyane maganizo ndi anthu ena. Koma pambuyo pokambirana mungamvetsetsane.
8 Aliyense ayenera kudziwa kuti mavuto ambiri amapeweka ngati anthu akambirana n’kukonzekera. (Miy. 15:22) Zinthu zina zimene mungakambirane ndi zokhudza chithandizo chakuchipatala chimene mungafune. Muyeneranso kukambirana mfundo zimene mwalemba pa khadi lanu la DPA. Munthu aliyense ali ndi ufulu wofotokozeredwa bwinobwino chithandizo chimene akupatsidwa. Alinso ndi ufulu wolandira kapena kukana chithandizocho. Zonsezi ndi zoti munthu amatha kulemba pa khadi lake. Kusankhiratu munthu wina kuti azidzakulankhulirani ngati mwadwala kwambiri kumathandiza kuti adzaonetsetse kuti madokotala akutsatira zimene munasankha. Ndi bwinonso kupereka makope a zikalata zanu zofunika kwa anthu ena amene angadzakuthandizeni ngati zinthu zitavuta. Ena amaphatikiza wilo yawo limodzi ndi zikalata zina monga za inshulansi, zakubanki komanso zaboma.
9, 10. Kodi ndi mavuto ati amene angachititse kuti ana ayambe kusamalira makolo awo?
9 Kawirikawiri ana amalolera kuti makolo awo azichita zinthu paokha ngati angathe kutero. Mwina angathe kumaphika okha, kuchapa, kutsatira malangizo akuchipatala komanso kufotokoza maganizo awo mosavuta. Choncho makolowo amapempha ana awo kuti asamavutike n’kuwasamalira. Koma makolowo akayamba kuvutika kuyenda kapena akamalephera kukumbukira zinthu, anawo ayenera kuwathandiza.
10 Munthu akamakalamba amasokonezeka mosavuta, amakhala ndi nkhawa, amavutika kudzithandiza, samvetsetsa kapena kuona bwinobwino komanso amaiwalaiwala. Koma mavuto enawa ndi oti achipatala angathe kuthandiza, choncho mukangoona kuti ayamba, muzipita nawo kuchipatala. Nthawi zina anawo angafunike kusankhira makolowo zochita pa zinthu zimene kale ankachita okha. Kuti makolowo alandire thandizo loyenera, ana awo angafunike kuwauza zoyenera kuchita, kuwaphikira, kuwachapira ndi kuwapangira zinthu zina.—Miy. 3:27.
11. Kodi tingatani kuti makolo okalamba asamakhale movutika?
11 Ngati mavuto amene makolo anu akukumana nawo sangathe, mungafunike kusintha zinthu zina monga njira yowasamalirira kapena malo okhala. Makolowo sangavutike kuzolowera ngati mwasintha zinthu zochepa. Ngati mukukhala kutali ndi makolowo, mwina mungapemphe m’bale, mlongo kapena aneba awo kuti azikawaona pafupipafupi n’kukuuzani mmene alili. Mwina pangafunike munthu woti aziwathandiza ntchito zina zapakhomo monga kuphika, kuchapa ndi kuyeretsa m’nyumba. N’kutheka kuti pangafunike kuchotsa zinthu zimene zingawapunthwitse kapena kuwachititsa ngozi. Komabe ngati kukhala okha kungabweretse mavuto ena, zingakhale bwino kuti munthu wina azikhala nawo nthawi zonse. M’mayiko ena, boma kapena mabungwe amasamalira okalamba. Choncho mungachite bwino kufufuza ngati zimenezi zikuchitika kwanuko.*—Werengani Miyambo 21:5.
12, 13. Kodi ana ena amene amakhala kutali amatani posamalira ndiponso kulemekeza makolo awo?
12 Ana ambiri amakonda makolo awo ndipo amafuna kuti zinthu ziziwayendera bwino. Iwo amamva bwino akadziwa kuti makolo awo akusamaliridwa. Koma ana ena akakula amakhala ndi zochita zina ndipo sakhala pafupi ndi makolo awo. Ana oterewa amatha kutenga tchuthi kuti akaone makolo awo n’kuwathandiza pa ntchito zina zimene sangakwanitse. Makolo amasangalala kwambiri ana awo akamawaimbira mafoni, kuwatumizira mameseji kapena kuwalembera makalata pafupipafupi.—Miy. 23:24, 25.
13 Kaya zinthu zili bwanji, muyenera kuonanso thandizo limene makolo anu angafunike pa moyo wa tsiku ndi tsiku. Ngati makolo anu ndi Mboni ndipo inu mumakhala kutali, mungakambirane ndi akulu a mumpingo wawo kuti mudziwe zoyenera kuchita. Nkhani imeneyi ndi yofunikanso kumaipempherera. (Werengani Miyambo 11:14.) Ngakhale makolowo atakhala kuti si Mboni tiyenera kutsatira malangizo akuti, “uzilemekeza bambo ako ndi mayi ako.” (Eks. 20:12; Miy. 23:22) Kunena zoona, zimene mabanja awiri angasankhe pa nkhaniyi zingakhale zosiyana. Ena amakonza zoti azikhala limodzi ndi makolo awo kapena kuti asamukire pafupi. Koma kwa ena zimenezi sizingatheke. Makolo ena amafuna kuti azichitabe zinthu paokha kuti asamavutitse ana awo achikulire kapena mabanja awo. Ena amakhala opeza bwino ndipo amangolemba wantchito kuti aziwasamalira.—Mlal. 7:12.
14. Kodi amene ali ndi udindo wosamalira makolo okalamba angakumane ndi mavuto otani?
14 Zikuoneka kuti m’mabanja ambiri mwana mmodzi, amene akukhala pafupi ndi makolowo, ndi amene amakhala ndi udindo wowasamalira. Komabe, ana onse a makolowo ayenera kuthandizana kuwasamalira kwinaku akusamaliranso mabanja awo. Munthu mmodzi sangakwanitse kuchita zonse yekha. Komanso zinthu zikhoza kusintha pa moyo wa mwana amene akusamalira makolowo ndipo pangafunike kupeza njira ina yowasamalirira. Choncho ngati muli ndi makolo okalamba mungadzifunse kuti, ‘Kodi udindo wosamalira makolo athu tangousiya m’manja mwa munthu mmodzi? Kodi ana tonse tingathandizane kuwasamalira?’
15. Kodi amene ali ndi makolo okalamba angatani kuti munthu mmodzi asapanikizike powasamalira?
15 Ngati makolo achikulire akufunika kuwathandiza pa chilichonse, munthu amene akuwasamalira angatope mwamsanga. (Mlal. 4:6) N’zoona kuti ana amakonda kwambiri makolo awo ndipo amafunitsitsa kuchita chilichonse chimene angathe powasamalira. Koma zimavuta ngati pakufunika zinthu zambiri kuti athe kusamalira bwino makolowo. Zinthu zikafika pamenepa, amene akusamalira makolowo angachite bwino kupempha thandizo kwa ena.
16, 17. (a) Kodi ana angakumane ndi mavuto otani pamene akusamalira makolo awo okalamba? (b) Kodi angathane bwanji ndi mavuto amenewa? (Onaninso bokosi lakuti “Timawasamalira Poyamikira Zimene Anatichitira.”)
16 N’zowawa kuona makolo amene timawakonda akuvutika chifukwa cha ukalamba. Ena amene akusamalira makolo oterewa amamva chisoni, kukhala ndi nkhawa, kukwiya, kudziimba mlandu komanso kukhumudwa. Nthawi zina makolo okalamba angalankhule mawu okhumudwitsa kapena kusonyeza kuti sakuyamikira zimene mukuwachitira. Izi zikachitika, musafulumire kukwiya. Katswiri wina pa nkhani imeneyi ananena kuti njira yabwino yothetsera kukhumudwa n’kuvomereza kuti takhumudwa, ndipo tiyenera kupewa kudziimba mlandu. Tingachite bwino kuuza mkazi wathu, mwamuna wathu, m’bale wathu kapena mnzathu amene timamudalira zimene zili mumtima mwathu. Zimenezi zingathandize kuti mtima wanu ukhale m’malo.
17 Chifukwa cha mavuto ena, nthawi zina ana sangakwanitse kupitiriza kusamalira makolo awo okalamba amene akukhala nawo. Zikatere, m’mayiko ena anawo amatumiza makolowo kunyumba zosungirako anthu okalamba. Mwachitsanzo, mlongo wina ankapita tsiku ndi tsiku kukaona amayi ake kunyumba yosungirako anthu okalamba. Iye ananena kuti: “Sitikanatha kusamalira amayi athuwa tsiku lililonse. Zinali zovuta kuvomereza kuti tikawasiye kunyumba imeneyi ndipo zinkandiwawa kwambiri mumtima. Koma ndi njira yokhayi imene ikanathandiza kuti asamaliridwe bwino kumapeto a moyo wawo ndipo anavomereza kukakhala kumeneko.”
18. Kodi ana amene akusamalira makolo awo okalamba adzapeza madalitso otani?
18 Kusamalira makolo achikulire n’kovuta ndipo nthawi zina pangachitike zinthu zokhumudwitsa. Mavuto amene tingakumane nawo posamalira makolo okalamba tingawathetse m’njira zosiyanasiyana. Komabe, mungathe kulemekeza makolo anu achikulire ngati mutakonzekera bwino, kuchita zinthu mogwirizana, kukambirana moona mtima komanso kupemphera kuchokera pansi pa mtima. Tikachita zimenezi sitidzada nkhawa chifukwa tidzadziwa kuti makolo athuwo akusamalidwa bwino. (Werengani 1 Akorinto 13:4-8.) Koposa zonse, mudzapeza mtendere wa mumtima umene Yehova amapereka kwa ana amene amalemekeza makolo awo.—Afil. 4:7.
^ ndime 3 Zimene makolo ndi ana angasankhe zingasiyane malinga ndi dera limene akukhala. Tikutero chifukwa chakuti m’madera ena anthu apachibale amakhala pamodzi ndipo amakambirana pafupipafupi.
^ ndime 11 Ngati makolo anu akukhala okha, zingakhale bwino kuti munthu wina wodalirika akhale ndi makiyi a m’nyumba yawo kuti azitha kulowamo pakagwa vuto la mwadzidzidzi.
Taganizirani chitsanzo ichi: Mkulu wina amene ali mu Komiti Yolankhulana ndi Achipatala anapangana ndi m’bale wina wachinyamata kuti adzayende limodzi mu utumiki Lamlungu m’mawa. Tsikuli litafika, mkuluyu akulandira foni kuchokera kwa m’bale wina yomudziwitsa kuti mkazi wake wachita ngozi ndipo ali kuchipatala. M’baleyu akupempha mkuluyo kuti amuthandize kupeza dokotala amene sangavute pa nkhani ya magazi. Choncho mkuluyu akuuza m’bale wachinyamata uja kuti sizitheka kuti ayendere limodzi mu utumiki chifukwa akufuna kukathandiza amene ali kuchipatalawo.
Ganiziraninso chitsanzo china ichi: Mayi amene akulera yekha ana awiri anaitanidwa ndi banja lina la mumpingo wawo kuti tsiku lina madzulo akacheze kwawo. Anawo atamva zimenezi akusangalala kwambiri ndipo akungoona kuchedwa kuti tsikuli lifike. Koma kutangotsala tsiku limodzi, banjali likuuza mayiyu kuti zimene anapanganazo sizitheka chifukwa pali vuto lina. Patapita nthawi, mayiyu akumva kuti banjali linaitanidwanso ndi anzawo ena pa tsiku lomwelo ndipo iwo anasintha pulogalamu kuti apite kumeneko.
Popeza ndife Akhristu, tiyenera kusunga pangano. Mawu athu “asakhale Inde kenako Ayi.” (2 Akor. 1:18) Komabe, zitsanzo ziwirizi zikusonyeza kuti nthawi zina zingaoneke kuti sitingathe kuchita zimene tapangana pa zifukwa zomveka. Izi zinachitikirapo mtumwi Paulo.
Mu 55 C.E., Paulo ali ku Efeso pa ulendo wake wachitatu waumishonale, anakonza pulogalamu yoti awoloke nyanja ya Ejani n’kupita ku Korinto kenako n’kukafika ku Makedoniya. Pobwerera ku Yerusalemu, anakonza zokafikanso ku Korinto kuti akatenge mphatso za abalewo zopita ku Yerusalemuko. (1 Akor. 16:3) Tikudziwa zimenezi tikawerenga 2 Akorinto 1:15, 16 chifukwa Paulo analemba kuti: “Popeza ndine wotsimikiza za zimenezi, ndinali ndi cholinga chofika kwa inu poyamba, kuti mudzakhale ndi mwayi wachiwiri wosangalala. Kuti ndikadzacheza nanu pang’ono ndidzapite ku Makedoniya, ndipo ndikadzachoka ku Makedoniya ndidzabwerenso kwa inu kuti mudzandiperekeze popita ku Yudeya.”
Zikuoneka kuti m’kalata ina, Paulo anauza abale a ku Korinto za pulogalamu yakeyi. (1 Akor. 5:9) Koma atangolemba kalatayi, Paulo anauzidwa ndi anthu a m’banja la Kuloe kuti mu mpingo wa Korinto muli magawano. (1 Akor. 1:10, 11) Choncho Paulo anaganiza zosintha pulogalamu yake n’kungolemba kalata imene timaitchula kuti 1 Akorinto. M’kalatayi iye anawalangiza komanso kuwadzudzula mwachikondi. Anawauzanso kuti wasintha pulogalamu yake ndipo apita kaye ku Makedoniya kenako n’kufika ku Korintoko.—1 Akor. 16:5, 6.*
Zikuoneka kuti abale a ku Korinto atalandira kalata ya Paulo, ena mwa “atumwi apamwamba” a mumpingowo ankanena kuti Paulo ndi wosapanganika. Poyankha zimene iwo ankanenazi, Paulo anawafunsa kuti: “Kodi ndinali kulingalira mwachibwana? Kapena kodi zimene ndimaganiza kuti ndichite, ndimaziganiza ndi zolinga zadyera, kuti ndikati ‘Inde, inde’ nthawi yomweyo ndisinthe ndinene kuti ‘Ayi, ayi’?”—2 Akor. 1:17; 11:5.
Kodi pamenepa tingati Paulo ankachitadi zinthu “mwachibwana”? Ayi. Palembali, mawu amene anawamasulira kuti “mwachibwana” amatanthauza kusapanganika kapena kusadalirika. Ndiyeno Paulo anawafunsa kuti: “Kodi zimene ndimaganiza kuti ndichite, ndimaziganiza ndi zolinga zadyera?” Funso limeneli liyenera kuti linathandiza Akhristu a ku Korinto kudziwa kuti Paulo sanali munthu wosapanganika.
Ndiyeno potsutsa zimene ankamunenezazo, Paulo analemba kuti: “Koma Mulungu ndi wodalirika kuti mawu athu kwa inu asakhale Inde kenako Ayi.” (2 Akor. 1:18) Paulo anali ndi zolinga zabwino pamene ankasintha pulogalamu yake yokachezera abale ndi alongo a ku Korinto. Pa 2 Akorinto 1:23, Paulo ananena kuti sanapite ku Korinto pa nthawiyo chifukwa chakuti ‘sanafune kuwonjezera chisoni chawo.’ Anafuna kuwapatsa mpata wokonza zinthu iye asanafike. Ali ku Makedoniya, Paulo anauzidwa ndi Tito kuti Akhristu a ku Korinto anamva chisoni ndi kalata yake yoyamba ija ndipo analapa. Apatu zimene ankafuna zinatheka ndipo anasangalala kwambiri.—2 Akor. 6:11; 7:5-7.
Ponena kuti Paulo anali wosapanganika anthuwo ankatanthauza kuti sanali wodalirika pa ntchito yake yolalikira. Koma Paulo anakumbutsa Akhristu a ku Korinto kuti iye analalikira Yesu Khristu kwa iwo. Iye anati: “Mwana wa Mulungu, Khristu Yesu, amene analalikidwa pakati panu kudzera mwa ineyo, Silivano, ndi Timoteyo, sanakhale Inde kenako Ayi, koma mwa iye, Inde wakhalabe Inde.” (2 Akor. 1:19) Kodi Yesu Khristu, amene Paulo ankamutsanzira, anali wosadalirika? Ayi. Nthawi zonse Yesu ankanena zoona pa moyo wake wonse. (Yoh. 14:6; 18:37) Ngati zimene Yesu ankalalikira zinali zoona komanso zodalirika, ndipo Paulo ankalalikira zomwezo, ndiye kuti uthenga wake unalinso wodalirika.
Tikudziwa kuti Yehova ndi “Mulungu wachoonadi.” (Sal. 31:5) Zimene Paulo analemba zikutsimikizira zimenezi. Iye anati: “Malonjezo a Mulungu, kaya akhale ochuluka chotani, akhala Inde kudzera mwa [Khristu].” Yesu ali padziko lapansi anatumikira Mulungu mokhulupirika ndipo izi zinapereka umboni wakuti malonjezo onse a Yehova amakwaniritsidwa. Paulo anapitiriza kuti: “Choteronso kudzera mwa iye, ‘Ame’ amanenedwa kwa Mulungu kuti Mulungu alandire ulemerero kudzera mwa ife.” (2 Akor. 1:20) Yesu ndi “Ame” kapena kuti umboni wosonyeza kuti malonjezo onse a Yehova Mulungu adzakwaniritsidwa.
Mofanana ndi Yehova komanso Yesu amene nthawi zonse amanena zoona, Paulo nayenso ankalankhula zoona nthawi zonse. (2 Akor. 1:19) Iye sanali wosapanganika kapena kuti sankalonjeza zinthu “ndi zolinga zadyera.” (2 Akor. 1:17) Koma ‘ankayenda mwa mzimu.’ (Agal. 5:16) Nthawi zonse ankakhala ndi zolinga zabwino akafuna kuchita zinthu ndi anthu. Akati Inde ankakhaladi Inde.
Masiku ano anthu ambiri amene satsatira mfundo za m’Baibulo akalonjeza zinthu amasintha pakangochitika kavuto kakang’ono kapena akaona kuti mwayi wina wawatsegukira. Nthawi zina “inde” wawo sakhala “inde” ngakhale pa zinthu zimene anasainirana. Ambiri saona kuti ukwati ndi mgwirizano wa moyo wawo wonse. Iwo amaona kuti ukhoza kutha nthawi ina iliyonse ndipo mabanja ambirimbiri akungotha mwachisawawa.—2 Tim. 3:1, 2.
Kodi inuyo mukati Inde amakhaladi Inde? Monga taonera mu chitsanzo choyamba chija, nthawi zina tikhoza kusintha pulogalamu pa zifukwa zomveka. Koma Akhristufe tikalonjeza zinazake, tiyenera kuchita zonse zimene tingathe kuti tikwaniritse lonjezolo. (Sal. 15:4; Mat. 5:37) Mukamatero anthu azikudalirani podziwa kuti mumanena zoona ndipo mukati Inde amakhaladi Inde. (Aef. 4:15, 25; Yak. 5:12) Anthu akadziwa kuti ndinu wodalirika pochita zinthu akhoza kumvetsera mukamawauza uthenga wonena za Ufumu wa Mulungu. Choncho tiyeni tiziyesetsa kuti tikati Inde azikhaladi Inde.
^ ndime 7 Atangolemba kalata ya 1 Akorinto, Paulo anauyamba ulendo wopita ku Makedoniya kudzera ku Torowa. Ali ku Makedoniyako analemba kalata ya 2 Akorinto. (2 Akor. 2:12; 7:5) Ndiyeno atachoka kumeneko anafika ku Korinto.
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32
^ ***sn nyimbo 61 Mtundu wa Munthu Amene Muyenera Kukhala***
Nyimbo 61
Mtundu wa Munthu Amene Muyenera Kukhala
(2 Petulo 3:11)
1. Ndithokoze bwanji, ndiperekenji
Kwa inu Yehova chifukwa cha moyo?
Mtima wangawu ndifuna ndiudziwe
Mawu anu Yehova andithandize.
Ndakulonjezani kukhala wanu.
Chifuniro chanu ndichita mwachangu
Ndasankhatu ndekha kutumikira,
Ndisangalatse inu Yehova.
2. Ndithandizenibe kudzifufuza
Ndikhaledi munthu amene mufuna.
Anthu otero mudzawasamalira
Kukhala mmodzi wa iwo ndakhumbira.
(Onaninso Sal. 18:25; 116:12; 119:37; Miy. 11:20.)
^ ***sn nyimbo 25 Chizindikiro cha Ophunzira a Khristu***
Nyimbo 25
Chizindikiro cha Ophunzira a Khristu
(Yohane 13:34, 35)
1. Pali lamulo tilimvere
Kuti tikhale Akhristu
Lamuloli ndi lakumwamba
Polimvera, tikondana.
Chikondi cha Khristu Ambuye
Chinam’chititsa ’tifere.
Tikatsatira chitsanzo chake
Tisonyeza tili ake.
2. Chikondi choona n’chosatha
Chimathandiza ofo’ka.
Ndipo chilingati ngongole,
Yobweza potumikira.
Palibe kwina tingapeze
Otikonda moteremu.
Chikondichi ndi chodalirika,
Motero tizikondana.
(Onaninso Aroma 13:8; 1 Akor. 13:8; Yak. 2:8; 1 Yoh. 4:10, 11.)
^ ***sn nyimbo 74 Chimwemwe Chimene Yehova Amapereka***
Nyimbo 74
Chimwemwe Chimene Yehova Amapereka
(Nehemiya 8:10)
1. Zizindikiro za nthawi inoyi
Zikulengeza ufumu.
Chipulumutsotu chayandikira
Tukulani mitu yanu.
(KOLASI)
Chimwemwe chomwe Yehova ’patsa
Ndi malo achitetezo.
Imbani mofuula ndi chimwemwe,
Khalani ndi chiyembekezo.
Chimwemwe chomwe Yehova ’patsa
Ndi malo achitetezo.
Modzipereka tidzamulambira.
Mwachimwemwe tim’tumikira.
2. Inu amene mukonda Yehova,
Mudalireni ngwamphamvu.
Imirirani ndipo fuulani,
Imbani mokweza mawu.
(KOLASI)
Chimwemwe chomwe Yehova ’patsa
Ndi malo achitetezo.
Imbani mofuula ndi chimwemwe,
Khalani ndi chiyembekezo.
Chimwemwe chomwe Yehova ’patsa
Ndi malo achitetezo.
Modzipereka tidzamulambira.
Mwachimwemwe tim’tumikira.
(Onaninso 1 Mbiri 16:27; Sal. 112:4; Luka 21:28; Yoh. 8:32.)
^ ***sn nyimbo 119 Bwerani Mudzatsitsimulidwe!***
Nyimbo 119
Bwerani Mudzatsitsimulidwe!
(Aheberi 10:24, 25)
1. Tikukhaladi m’dziko losochera,
Anthu sakudziwa M’lungu.
Tikufunikiradi malangizo
Osonyeza njira yathu.
Misonkhano yathu imathandiza
Kukhala n’chiyembekezo,
Imatilimbikitsa n’kutipatsa
Mphamvu yochita zabwino.
Zimene Yehova watilamula
Ife sitidzazisiya.
Pamisonkhano yathu timapeza
Malangizo oyenera.
2. Yehova akudziwa bwino zinthu
Zomwe timafunikira.
Tikamasonkhana timasonyeza
Kuti timamudalira.
Tikamamvera nkhani za abale
Timalimbikitsidwadi.
Timadziwa kuti sitili tokha,
Iwo atithandizadi.
Poyembekezera Paradaiso
Sitisiya kusonkhana.
Tiziphunzira kugwiritsa ntchito
Nzeru yochoka kumwamba.
(Onaninso Sal. 37:18; 140:1; Miy. 18:1; Aef. 5:16; Yak. 3:17.)
^ ***sn nyimbo 90 Ulemerero Umene Umabwera Chifukwa cha Imvi***
Nyimbo 90
Ulemerero Umene Umabwera Chifukwa cha Imvi
(Miyambo 16:31)
1. Pakati pathu pali
Achikulire.
Akukondabe M’lungu
Sanamusiye.
Ena imfa ya mnzawo
Ikuwawawa.
Tate atonthozeni,
N’kuwalimbitsa.
(KOLASI)
Mumakumbukira
Zochita zawo.
Tate auzeni:
“Mwachita bwino.”
2. Imvi za olungama
Ndi zokongola.
Zimasangalatsadi
Tate Yehova.
Ife tikumbukire
Pa nthawi ina
Pa unyamata wawo
Ankayesetsa.
(KOLASI)
Mumakumbukira
Zochita zawo.
Tate auzeni:
“Mwachita bwino.”
(Onaninso Sal. 71:9, 18; Miy. 20:29; Mat. 25:21, 23; Luka 22:28; 1 Tim. 5:1.)
^ ***sn nyimbo 135 Pirirani Mpaka pa Mapeto***
Nyimbo 135
Pirirani Mpaka pa Mapeto
(Mateyu 24:13)
1. Zomwe M’lungu walonjeza,
Zomwe taphunzira
Zimatithandiza kukhala
Anthu opirira.
Usaiwale kuti
Tsikulo layandikira.
Mayesero akabwera
Ukhalebe wolimba.
2. Chikondi chako kwa M’lungu
Chisazilaretu,
Upirirebe,
Ngakhale m’mayesero a’kulu.
Usakayikire
Kapenatu kuchita mantha,
Yehova ali pafupi
Adzakupulumutsa.
3. Amene adzapirire
Mpakana mapeto
Ndiye adzapulumuke
Ndi kudzapeza moyo.
Lola kuti kupirira
Kugwire ntchito yake.
Yehova adzachititsa
Kuti usangalale.
(Onaninso Aheb. 6:19; Yak. 1:4; 2 Pet. 3:12; Chiv. 2:4.)
^ ***sn nyimbo 134 Yerekezerani Kuti Muli M’dziko Latsopano***
Nyimbo 134
Yerekezerani Kuti Muli M’dziko Latsopano
(Chivumbulutso 21:1-5)
1. Yerekeza iwe ndi’ne
M’dziko la tsopano tili tonse.
Ona mmene udzamvere,
Kukhala m’dziko la mtendere.
Oipa onse achoka.
M’lungu wathu sadzalephera
Kusintha zonse padziko lapansi.
Tidzamuimbira nyimbo tikumati:
(KOLASI)
“Yehova M’lungu mwachita bwino,
Zonse zakhalano zatsopano.
Tikuimba nyimbo mwachisangalalo.
Ndinudi woyenera ulemelero.”
2. Taganizira m’tsogolo,
Iwe ndi’ne m’dziko latsopano.
Sitidzamva ndi kuona
Zinthu zotichititsa mantha.
Mmene analonjezera
Zachitika, zonse zatheka.
Tsopano aku’kitsa omwalira,
Iwo ndi ife tidzamuyamikira:
(KOLASI)
“Yehova M’lungu mwachita bwino,
Zonse zakhalano zatsopano.
Tikuimba nyimbo mwachisangalalo.
Ndinudi woyenera ulemelero.”
(Onaninso Sal. 37:10, 11; Yes. 65:17; Yoh. 5:28; 2 Pet. 3:13.)
^ ***sn nyimbo 29 Yendani ndi Mtima Wosagawanika***
Nyimbo 29
Yendani ndi Mtima Wosagawanika
(Salmo 26)
1. Mundiweruzetu Mbuye wanga;
Onani kuti ndimakudalirani.
Ndisanthuleni ndi kundiyesa;
Konzani mtima wanga, mundidalitse.
(KOLASI)
Koma ine, Ndatsimikizadi
Kusonyeza mtima Wosagawanika
2. Sindikhala pa anthu achabe.
Ndidana ndi anthu onyoza cho’nadi.
Musandichotsetu ndi ochimwa
Kapena ndi anthu okonda ziphuphu.
(KOLASI)
Koma ine, Ndatsimikizadi
Kusonyeza mtima Wosagawanika
3. Ndikonda kukhala m’nyumba yanu.
Ndidzachirikiza kulambira kwanu.
Ndidzayendadi kuguwa lanu,
Pokuyamikani mokweza kwambiri.
(KOLASI)
Koma ine, Ndatsimikizadi
Kusonyeza mtima Wosagawanika
(Onaninso Sal. 25:2.)
^ (Mac. 10:22-33) Iwo anati: “Tachokera kwa Koneliyo, kapitawo wa asilikali. Iye ndi munthu wolungama ndi woopa Mulungu, amene mtundu wonse wa Ayuda umamuyamikira. Mngelo woyera anamupatsa malangizo a Mulungu kuti atume anthu kudzakutengani kuti mupite kunyumba kwake, akamve zimene inu mukanene.” 23 Ndiyeno anawalowetsa m’nyumba ndi kuwachereza. M’mawa mwake ananyamuka ndi kupita nawo, ndipo abale ena a mu Yopa anatsagana naye. 24 Tsiku linalo anafika ku Kaisareya. Kumeneko Koneliyo anali kuwayembekezera, ndipo anasonkhanitsa achibale ndi mabwenzi ake apamtima. 25 Pamene Petulo anali kulowa, Koneliyo anakumana naye ndipo anagwada pamaso pake n’kuwerama mpaka nkhope yake pansi. 26 Koma Petulo anamuimiritsa, ndi kunena kuti: “Imirira, inenso ndine munthu chabe.” 27 Pamene anali kukambirana naye, analowa mkati ndipo anapeza anthu ambiri atasonkhana mmenemo. 28 Ndiyeno Petulo anawauza kuti: “Inunso mukudziwa bwino kuti n’kosaloleka kuti Myuda azicheza ndi munthu wa fuko lina kapena kumuyandikira. Koma tsopano Mulungu wandionetsa kuti ndisatchule munthu aliyense kuti woipitsidwa kapena wonyansa. 29 N’chifukwa chake ndabwera mosanyinyirika mutanditumizira anthu aja. Choncho ndikufuna ndidziwe chimene mwandiitanira.” 30 Pamenepo Koneliyo anati: “Masiku anayi apitawo kuchokera pa ola lino, ndinali kupemphera m’nyumba mwanga cha m’ma 3 koloko masana. Mwadzidzidzi munthu wovala zowala anaimirira pamaso panga. 31 Munthuyo anandiuza kuti, ‘Koneliyo, Mulungu wamva pemphero lako, ndipo wakumbukira mphatso zako zachifundo. 32 Chotero tumiza anthu ku Yopa, kuti akaitane Simoni wotchedwanso Petulo. Munthu ameneyo ndi mlendo m’nyumba ya Simoni wofufuta zikopa, amene amakhala m’mbali mwa nyanja.’ 33 Chotero ndinawatumiza mwamsanga kwa inu, ndipo mwachita bwino kubwera kuno. N’chifukwa chake pa nthawi ino tonse tili pano pamaso pa Mulungu, kuti timve zonse zimene Yehova wakulamulani kuti mutiuze.”
^ ndime 13 (Maliko 10:35-45) Koma Yakobo ndi Yohane, ana aamuna awiri a Zebedayo, anapita kwa iye ndi kumuuza kuti: “Mphunzitsi, tikufuna mutichitire chimene tikupempheni.” 36 Iye anawafunsa kuti: “Mukufuna ndikuchitireni chiyani?” 37 Iwo anamuyankha kuti: “Mutilole kuti mmodzi wa ife adzakhale kudzanja lanu lamanja, ndipo wina adzakhale kumanzere kwanu mu ulemerero wanu.” 38 Koma Yesu anawauza kuti: “Simukudziwa chimene mukupempha. Kodi mungathe kumwa zimene ine ndikumwa, kapena kubatizidwa ubatizo umene ine ndikubatizidwa nawo?” 39 Iwo anayankha kuti: “Tingathe.” Pamenepo Yesu anawauza kuti: “Zimene ine ndikumwa mudzamwadi, ndipo mudzabatizidwadi ndi ubatizo umene ine ndikubatizidwa nawo. 40 Koma kunena zokhala kudzanja langa lamanja kapena lamanzere, si ine wopereka mwayi umenewo, koma Atate wanga adzaupereka kwa anthu amene iwo anawakonzera.” 41 Tsopano ophunzira 10 ena aja atamva zimenezi, anakwiya kwambiri ndi Yakobo ndi Yohane. 42 Koma Yesu anawaitana, ndipo atafika kwa iye, anawauza kuti: “Inu mukudziwa kuti amene amaoneka ngati akulamulira anthu a mitundu ina amapondereza anthu awo ndipo akuluakulu awo amasonyeza mphamvu zawo pa iwo. 43 Sizili choncho pakati panu. Koma aliyense wofuna kukhala wamkulu pakati panu ayenera kukhala mtumiki wanu. 44 Amene akufuna kukhala woyamba pakati panu ayenera kukhala kapolo wa onse. 45 Pakuti ngakhale Mwana wa munthu sanabwere kudzatumikiridwa, koma kudzatumikira ndi kudzapereka moyo wake dipo kuwombola anthu ambiri.”
^ (Salimo 102:0-28) Pemphero la munthu wosautsika pamene walefuka ndipo akutula nkhawa zake kwa Yehova. 102 Inu Yehova, imvani pemphero langa. Imvani kufuula kwanga kopempha thandizo. 2 Musandibisire nkhope yanu pa tsiku limene ndili m’masautso aakulu. Tcherani khutu lanu kwa ine. Fulumirani kundiyankha pa tsiku limene ndikuitana. 3 Pakuti masiku a moyo wanga atha ndi kuzimiririka ngati utsi, Ndipo mafupa anga atentha kwambiri ngati ng’anjo. 4 Mtima wanga wawauka ngati udzu ndipo wauma, Pakuti ndilibe chilakolako chofuna kudya chakudya. 5 Chifukwa cha kuusa moyo kwanga, Thupi langa langotsala mafupa okhaokha. 6 Ndafanana ndi vuwo wam’chipululu. Ndakhala ngati nkhwezule yakubwinja. 7 Ndafika pofooka, Ndipo ndakhala ngati mbalame imene ili yokhayokha padenga. 8 Tsiku lonse adani anga amanditonza. Anthu ondinyoza amagwiritsa ntchito dzina langa potemberera ena. 9 Pakuti ndadya phulusa ngati chakudya. Ndipo zakumwa zanga ndazisakaniza ndi misozi, 10 Chifukwa cha kudzudzula kwanu kwamphamvu ndi mkwiyo wanu. Inu mwandikweza m’mwamba kuti munditaye. 11 Masiku a moyo wanga ali ngati chithunzithunzi chimene chimazimiririka dzuwa likalowa, Ndipo ndauma ngati udzu. 12 Koma inu Yehova, mudzakhalapobe kwamuyaya, Dzina lanu lidzakhalapobe ku mibadwomibadwo. 13 Inu mudzanyamuka ndi kusonyeza Ziyoni chifundo, Pakuti imeneyi ndi nyengo yomukomera mtima, Chifukwa nthawi yoikidwiratu yakwana. 14 Atumiki anu akondwera ndi miyala ya mpanda wake, Ndipo amakomera mtima fumbi lake. 15 Mitundu ya anthu idzaopa dzina lanu, inu Yehova, Ndipo mafumu onse a padziko lapansi adzaopa ulemerero wanu. 16 Yehova adzamangadi Ziyoni. Iye ayenera kuonekera mu ulemerero wake. 17 Iye adzamvetsera pemphero la anthu amene alandidwa chilichonse, Ndipo sadzapeputsa pemphero lawo. 18 Zimenezi zalembedwera m’badwo wam’tsogolo. Ndipo anthu amene adzakhalapo m’tsogolo adzatamanda Ya. 19 Iye wayang’ana pansi ali kumalo oyera, okwezeka, Yehova wayang’ana dziko lapansi ali kumwambako, 20 Kuti amve kuusa moyo kwa akaidi, Ndi kumasula anthu opita kukaphedwa. 21 Wachita izi kuti dzina la Yehova lilengezedwe m’Ziyoni, Ndi kuti atamandidwe mu Yerusalemu, 22 Pamene mitundu ya anthu idzasonkhanitsidwa pamodzi, Komanso maufumu, kuti atumikire Yehova. 23 Moyo wanga utafika pachimake, anachepetsa mphamvu zanga, Anafupikitsa masiku a moyo wanga. 24 Ine ndinati: “Inu Mulungu wanga, Musadule pakati masiku a moyo wanga. Mudzakhalapo ku mibadwomibadwo. 25 Munaika kalekale maziko a dziko lapansi, Ndipo kumwamba ndiko ntchito ya manja anu. 26 Zimenezi zidzatha, koma inu mudzakhalapobe. Ndipo zonsezi zidzatha ngati chovala. Mofanana ndi zovala zimene zatha, mudzapezerapo zina ndipo nazonso zidzatha. 27 Koma inu simudzasintha, ndipo mudzakhalapo kwamuyaya. 28 Ana a atumiki anu adzapitiriza kukhala motetezeka pamaso panu. Ndipo ana awo adzakhazikika pamaso panu.”
^ (Salimo 102:0-28) Pemphero la munthu wosautsika pamene walefuka ndipo akutula nkhawa zake kwa Yehova. 102 Inu Yehova, imvani pemphero langa. Imvani kufuula kwanga kopempha thandizo. 2 Musandibisire nkhope yanu pa tsiku limene ndili m’masautso aakulu. Tcherani khutu lanu kwa ine. Fulumirani kundiyankha pa tsiku limene ndikuitana. 3 Pakuti masiku a moyo wanga atha ndi kuzimiririka ngati utsi, Ndipo mafupa anga atentha kwambiri ngati ng’anjo. 4 Mtima wanga wawauka ngati udzu ndipo wauma, Pakuti ndilibe chilakolako chofuna kudya chakudya. 5 Chifukwa cha kuusa moyo kwanga, Thupi langa langotsala mafupa okhaokha. 6 Ndafanana ndi vuwo wam’chipululu. Ndakhala ngati nkhwezule yakubwinja. 7 Ndafika pofooka, Ndipo ndakhala ngati mbalame imene ili yokhayokha padenga. 8 Tsiku lonse adani anga amanditonza. Anthu ondinyoza amagwiritsa ntchito dzina langa potemberera ena. 9 Pakuti ndadya phulusa ngati chakudya. Ndipo zakumwa zanga ndazisakaniza ndi misozi, 10 Chifukwa cha kudzudzula kwanu kwamphamvu ndi mkwiyo wanu. Inu mwandikweza m’mwamba kuti munditaye. 11 Masiku a moyo wanga ali ngati chithunzithunzi chimene chimazimiririka dzuwa likalowa, Ndipo ndauma ngati udzu. 12 Koma inu Yehova, mudzakhalapobe kwamuyaya, Dzina lanu lidzakhalapobe ku mibadwomibadwo. 13 Inu mudzanyamuka ndi kusonyeza Ziyoni chifundo, Pakuti imeneyi ndi nyengo yomukomera mtima, Chifukwa nthawi yoikidwiratu yakwana. 14 Atumiki anu akondwera ndi miyala ya mpanda wake, Ndipo amakomera mtima fumbi lake. 15 Mitundu ya anthu idzaopa dzina lanu, inu Yehova, Ndipo mafumu onse a padziko lapansi adzaopa ulemerero wanu. 16 Yehova adzamangadi Ziyoni. Iye ayenera kuonekera mu ulemerero wake. 17 Iye adzamvetsera pemphero la anthu amene alandidwa chilichonse, Ndipo sadzapeputsa pemphero lawo. 18 Zimenezi zalembedwera m’badwo wam’tsogolo. Ndipo anthu amene adzakhalapo m’tsogolo adzatamanda Ya. 19 Iye wayang’ana pansi ali kumalo oyera, okwezeka, Yehova wayang’ana dziko lapansi ali kumwambako, 20 Kuti amve kuusa moyo kwa akaidi, Ndi kumasula anthu opita kukaphedwa. 21 Wachita izi kuti dzina la Yehova lilengezedwe m’Ziyoni, Ndi kuti atamandidwe mu Yerusalemu, 22 Pamene mitundu ya anthu idzasonkhanitsidwa pamodzi, Komanso maufumu, kuti atumikire Yehova. 23 Moyo wanga utafika pachimake, anachepetsa mphamvu zanga, Anafupikitsa masiku a moyo wanga. 24 Ine ndinati: “Inu Mulungu wanga, Musadule pakati masiku a moyo wanga. Mudzakhalapo ku mibadwomibadwo. 25 Munaika kalekale maziko a dziko lapansi, Ndipo kumwamba ndiko ntchito ya manja anu. 26 Zimenezi zidzatha, koma inu mudzakhalapobe. Ndipo zonsezi zidzatha ngati chovala. Mofanana ndi zovala zimene zatha, mudzapezerapo zina ndipo nazonso zidzatha. 27 Koma inu simudzasintha, ndipo mudzakhalapo kwamuyaya. 28 Ana a atumiki anu adzapitiriza kukhala motetezeka pamaso panu. Ndipo ana awo adzakhazikika pamaso panu.”
^ ndime 19 (Salimo 102:0-28) Pemphero la munthu wosautsika pamene walefuka ndipo akutula nkhawa zake kwa Yehova. 102 Inu Yehova, imvani pemphero langa. Imvani kufuula kwanga kopempha thandizo. 2 Musandibisire nkhope yanu pa tsiku limene ndili m’masautso aakulu. Tcherani khutu lanu kwa ine. Fulumirani kundiyankha pa tsiku limene ndikuitana. 3 Pakuti masiku a moyo wanga atha ndi kuzimiririka ngati utsi, Ndipo mafupa anga atentha kwambiri ngati ng’anjo. 4 Mtima wanga wawauka ngati udzu ndipo wauma, Pakuti ndilibe chilakolako chofuna kudya chakudya. 5 Chifukwa cha kuusa moyo kwanga, Thupi langa langotsala mafupa okhaokha. 6 Ndafanana ndi vuwo wam’chipululu. Ndakhala ngati nkhwezule yakubwinja. 7 Ndafika pofooka, Ndipo ndakhala ngati mbalame imene ili yokhayokha padenga. 8 Tsiku lonse adani anga amanditonza. Anthu ondinyoza amagwiritsa ntchito dzina langa potemberera ena. 9 Pakuti ndadya phulusa ngati chakudya. Ndipo zakumwa zanga ndazisakaniza ndi misozi, 10 Chifukwa cha kudzudzula kwanu kwamphamvu ndi mkwiyo wanu. Inu mwandikweza m’mwamba kuti munditaye. 11 Masiku a moyo wanga ali ngati chithunzithunzi chimene chimazimiririka dzuwa likalowa, Ndipo ndauma ngati udzu. 12 Koma inu Yehova, mudzakhalapobe kwamuyaya, Dzina lanu lidzakhalapobe ku mibadwomibadwo. 13 Inu mudzanyamuka ndi kusonyeza Ziyoni chifundo, Pakuti imeneyi ndi nyengo yomukomera mtima, Chifukwa nthawi yoikidwiratu yakwana. 14 Atumiki anu akondwera ndi miyala ya mpanda wake, Ndipo amakomera mtima fumbi lake. 15 Mitundu ya anthu idzaopa dzina lanu, inu Yehova, Ndipo mafumu onse a padziko lapansi adzaopa ulemerero wanu. 16 Yehova adzamangadi Ziyoni. Iye ayenera kuonekera mu ulemerero wake. 17 Iye adzamvetsera pemphero la anthu amene alandidwa chilichonse, Ndipo sadzapeputsa pemphero lawo. 18 Zimenezi zalembedwera m’badwo wam’tsogolo. Ndipo anthu amene adzakhalapo m’tsogolo adzatamanda Ya. 19 Iye wayang’ana pansi ali kumalo oyera, okwezeka, Yehova wayang’ana dziko lapansi ali kumwambako, 20 Kuti amve kuusa moyo kwa akaidi, Ndi kumasula anthu opita kukaphedwa. 21 Wachita izi kuti dzina la Yehova lilengezedwe m’Ziyoni, Ndi kuti atamandidwe mu Yerusalemu, 22 Pamene mitundu ya anthu idzasonkhanitsidwa pamodzi, Komanso maufumu, kuti atumikire Yehova. 23 Moyo wanga utafika pachimake, anachepetsa mphamvu zanga, Anafupikitsa masiku a moyo wanga. 24 Ine ndinati: “Inu Mulungu wanga, Musadule pakati masiku a moyo wanga. Mudzakhalapo ku mibadwomibadwo. 25 Munaika kalekale maziko a dziko lapansi, Ndipo kumwamba ndiko ntchito ya manja anu. 26 Zimenezi zidzatha, koma inu mudzakhalapobe. Ndipo zonsezi zidzatha ngati chovala. Mofanana ndi zovala zimene zatha, mudzapezerapo zina ndipo nazonso zidzatha. 27 Koma inu simudzasintha, ndipo mudzakhalapo kwamuyaya. 28 Ana a atumiki anu adzapitiriza kukhala motetezeka pamaso panu. Ndipo ana awo adzakhazikika pamaso panu.”
^ ndime 19 (Salimo 102:0-28) Pemphero la munthu wosautsika pamene walefuka ndipo akutula nkhawa zake kwa Yehova. 102 Inu Yehova, imvani pemphero langa. Imvani kufuula kwanga kopempha thandizo. 2 Musandibisire nkhope yanu pa tsiku limene ndili m’masautso aakulu. Tcherani khutu lanu kwa ine. Fulumirani kundiyankha pa tsiku limene ndikuitana. 3 Pakuti masiku a moyo wanga atha ndi kuzimiririka ngati utsi, Ndipo mafupa anga atentha kwambiri ngati ng’anjo. 4 Mtima wanga wawauka ngati udzu ndipo wauma, Pakuti ndilibe chilakolako chofuna kudya chakudya. 5 Chifukwa cha kuusa moyo kwanga, Thupi langa langotsala mafupa okhaokha. 6 Ndafanana ndi vuwo wam’chipululu. Ndakhala ngati nkhwezule yakubwinja. 7 Ndafika pofooka, Ndipo ndakhala ngati mbalame imene ili yokhayokha padenga. 8 Tsiku lonse adani anga amanditonza. Anthu ondinyoza amagwiritsa ntchito dzina langa potemberera ena. 9 Pakuti ndadya phulusa ngati chakudya. Ndipo zakumwa zanga ndazisakaniza ndi misozi, 10 Chifukwa cha kudzudzula kwanu kwamphamvu ndi mkwiyo wanu. Inu mwandikweza m’mwamba kuti munditaye. 11 Masiku a moyo wanga ali ngati chithunzithunzi chimene chimazimiririka dzuwa likalowa, Ndipo ndauma ngati udzu. 12 Koma inu Yehova, mudzakhalapobe kwamuyaya, Dzina lanu lidzakhalapobe ku mibadwomibadwo. 13 Inu mudzanyamuka ndi kusonyeza Ziyoni chifundo, Pakuti imeneyi ndi nyengo yomukomera mtima, Chifukwa nthawi yoikidwiratu yakwana. 14 Atumiki anu akondwera ndi miyala ya mpanda wake, Ndipo amakomera mtima fumbi lake. 15 Mitundu ya anthu idzaopa dzina lanu, inu Yehova, Ndipo mafumu onse a padziko lapansi adzaopa ulemerero wanu. 16 Yehova adzamangadi Ziyoni. Iye ayenera kuonekera mu ulemerero wake. 17 Iye adzamvetsera pemphero la anthu amene alandidwa chilichonse, Ndipo sadzapeputsa pemphero lawo. 18 Zimenezi zalembedwera m’badwo wam’tsogolo. Ndipo anthu amene adzakhalapo m’tsogolo adzatamanda Ya. 19 Iye wayang’ana pansi ali kumalo oyera, okwezeka, Yehova wayang’ana dziko lapansi ali kumwambako, 20 Kuti amve kuusa moyo kwa akaidi, Ndi kumasula anthu opita kukaphedwa. 21 Wachita izi kuti dzina la Yehova lilengezedwe m’Ziyoni, Ndi kuti atamandidwe mu Yerusalemu, 22 Pamene mitundu ya anthu idzasonkhanitsidwa pamodzi, Komanso maufumu, kuti atumikire Yehova. 23 Moyo wanga utafika pachimake, anachepetsa mphamvu zanga, Anafupikitsa masiku a moyo wanga. 24 Ine ndinati: “Inu Mulungu wanga, Musadule pakati masiku a moyo wanga. Mudzakhalapo ku mibadwomibadwo. 25 Munaika kalekale maziko a dziko lapansi, Ndipo kumwamba ndiko ntchito ya manja anu. 26 Zimenezi zidzatha, koma inu mudzakhalapobe. Ndipo zonsezi zidzatha ngati chovala. Mofanana ndi zovala zimene zatha, mudzapezerapo zina ndipo nazonso zidzatha. 27 Koma inu simudzasintha, ndipo mudzakhalapo kwamuyaya. 28 Ana a atumiki anu adzapitiriza kukhala motetezeka pamaso panu. Ndipo ana awo adzakhazikika pamaso panu.”
^ ndime 20 (Salimo 102:0-28) Pemphero la munthu wosautsika pamene walefuka ndipo akutula nkhawa zake kwa Yehova. 102 Inu Yehova, imvani pemphero langa. Imvani kufuula kwanga kopempha thandizo. 2 Musandibisire nkhope yanu pa tsiku limene ndili m’masautso aakulu. Tcherani khutu lanu kwa ine. Fulumirani kundiyankha pa tsiku limene ndikuitana. 3 Pakuti masiku a moyo wanga atha ndi kuzimiririka ngati utsi, Ndipo mafupa anga atentha kwambiri ngati ng’anjo. 4 Mtima wanga wawauka ngati udzu ndipo wauma, Pakuti ndilibe chilakolako chofuna kudya chakudya. 5 Chifukwa cha kuusa moyo kwanga, Thupi langa langotsala mafupa okhaokha. 6 Ndafanana ndi vuwo wam’chipululu. Ndakhala ngati nkhwezule yakubwinja. 7 Ndafika pofooka, Ndipo ndakhala ngati mbalame imene ili yokhayokha padenga. 8 Tsiku lonse adani anga amanditonza. Anthu ondinyoza amagwiritsa ntchito dzina langa potemberera ena. 9 Pakuti ndadya phulusa ngati chakudya. Ndipo zakumwa zanga ndazisakaniza ndi misozi, 10 Chifukwa cha kudzudzula kwanu kwamphamvu ndi mkwiyo wanu. Inu mwandikweza m’mwamba kuti munditaye. 11 Masiku a moyo wanga ali ngati chithunzithunzi chimene chimazimiririka dzuwa likalowa, Ndipo ndauma ngati udzu. 12 Koma inu Yehova, mudzakhalapobe kwamuyaya, Dzina lanu lidzakhalapobe ku mibadwomibadwo. 13 Inu mudzanyamuka ndi kusonyeza Ziyoni chifundo, Pakuti imeneyi ndi nyengo yomukomera mtima, Chifukwa nthawi yoikidwiratu yakwana. 14 Atumiki anu akondwera ndi miyala ya mpanda wake, Ndipo amakomera mtima fumbi lake. 15 Mitundu ya anthu idzaopa dzina lanu, inu Yehova, Ndipo mafumu onse a padziko lapansi adzaopa ulemerero wanu. 16 Yehova adzamangadi Ziyoni. Iye ayenera kuonekera mu ulemerero wake. 17 Iye adzamvetsera pemphero la anthu amene alandidwa chilichonse, Ndipo sadzapeputsa pemphero lawo. 18 Zimenezi zalembedwera m’badwo wam’tsogolo. Ndipo anthu amene adzakhalapo m’tsogolo adzatamanda Ya. 19 Iye wayang’ana pansi ali kumalo oyera, okwezeka, Yehova wayang’ana dziko lapansi ali kumwambako, 20 Kuti amve kuusa moyo kwa akaidi, Ndi kumasula anthu opita kukaphedwa. 21 Wachita izi kuti dzina la Yehova lilengezedwe m’Ziyoni, Ndi kuti atamandidwe mu Yerusalemu, 22 Pamene mitundu ya anthu idzasonkhanitsidwa pamodzi, Komanso maufumu, kuti atumikire Yehova. 23 Moyo wanga utafika pachimake, anachepetsa mphamvu zanga, Anafupikitsa masiku a moyo wanga. 24 Ine ndinati: “Inu Mulungu wanga, Musadule pakati masiku a moyo wanga. Mudzakhalapo ku mibadwomibadwo. 25 Munaika kalekale maziko a dziko lapansi, Ndipo kumwamba ndiko ntchito ya manja anu. 26 Zimenezi zidzatha, koma inu mudzakhalapobe. Ndipo zonsezi zidzatha ngati chovala. Mofanana ndi zovala zimene zatha, mudzapezerapo zina ndipo nazonso zidzatha. 27 Koma inu simudzasintha, ndipo mudzakhalapo kwamuyaya. 28 Ana a atumiki anu adzapitiriza kukhala motetezeka pamaso panu. Ndipo ana awo adzakhazikika pamaso panu.”
^ ndime 21 (Salimo 102:0-28) Pemphero la munthu wosautsika pamene walefuka ndipo akutula nkhawa zake kwa Yehova. 102 Inu Yehova, imvani pemphero langa. Imvani kufuula kwanga kopempha thandizo. 2 Musandibisire nkhope yanu pa tsiku limene ndili m’masautso aakulu. Tcherani khutu lanu kwa ine. Fulumirani kundiyankha pa tsiku limene ndikuitana. 3 Pakuti masiku a moyo wanga atha ndi kuzimiririka ngati utsi, Ndipo mafupa anga atentha kwambiri ngati ng’anjo. 4 Mtima wanga wawauka ngati udzu ndipo wauma, Pakuti ndilibe chilakolako chofuna kudya chakudya. 5 Chifukwa cha kuusa moyo kwanga, Thupi langa langotsala mafupa okhaokha. 6 Ndafanana ndi vuwo wam’chipululu. Ndakhala ngati nkhwezule yakubwinja. 7 Ndafika pofooka, Ndipo ndakhala ngati mbalame imene ili yokhayokha padenga. 8 Tsiku lonse adani anga amanditonza. Anthu ondinyoza amagwiritsa ntchito dzina langa potemberera ena. 9 Pakuti ndadya phulusa ngati chakudya. Ndipo zakumwa zanga ndazisakaniza ndi misozi, 10 Chifukwa cha kudzudzula kwanu kwamphamvu ndi mkwiyo wanu. Inu mwandikweza m’mwamba kuti munditaye. 11 Masiku a moyo wanga ali ngati chithunzithunzi chimene chimazimiririka dzuwa likalowa, Ndipo ndauma ngati udzu. 12 Koma inu Yehova, mudzakhalapobe kwamuyaya, Dzina lanu lidzakhalapobe ku mibadwomibadwo. 13 Inu mudzanyamuka ndi kusonyeza Ziyoni chifundo, Pakuti imeneyi ndi nyengo yomukomera mtima, Chifukwa nthawi yoikidwiratu yakwana. 14 Atumiki anu akondwera ndi miyala ya mpanda wake, Ndipo amakomera mtima fumbi lake. 15 Mitundu ya anthu idzaopa dzina lanu, inu Yehova, Ndipo mafumu onse a padziko lapansi adzaopa ulemerero wanu. 16 Yehova adzamangadi Ziyoni. Iye ayenera kuonekera mu ulemerero wake. 17 Iye adzamvetsera pemphero la anthu amene alandidwa chilichonse, Ndipo sadzapeputsa pemphero lawo. 18 Zimenezi zalembedwera m’badwo wam’tsogolo. Ndipo anthu amene adzakhalapo m’tsogolo adzatamanda Ya. 19 Iye wayang’ana pansi ali kumalo oyera, okwezeka, Yehova wayang’ana dziko lapansi ali kumwambako, 20 Kuti amve kuusa moyo kwa akaidi, Ndi kumasula anthu opita kukaphedwa. 21 Wachita izi kuti dzina la Yehova lilengezedwe m’Ziyoni, Ndi kuti atamandidwe mu Yerusalemu, 22 Pamene mitundu ya anthu idzasonkhanitsidwa pamodzi, Komanso maufumu, kuti atumikire Yehova. 23 Moyo wanga utafika pachimake, anachepetsa mphamvu zanga, Anafupikitsa masiku a moyo wanga. 24 Ine ndinati: “Inu Mulungu wanga, Musadule pakati masiku a moyo wanga. Mudzakhalapo ku mibadwomibadwo. 25 Munaika kalekale maziko a dziko lapansi, Ndipo kumwamba ndiko ntchito ya manja anu. 26 Zimenezi zidzatha, koma inu mudzakhalapobe. Ndipo zonsezi zidzatha ngati chovala. Mofanana ndi zovala zimene zatha, mudzapezerapo zina ndipo nazonso zidzatha. 27 Koma inu simudzasintha, ndipo mudzakhalapo kwamuyaya. 28 Ana a atumiki anu adzapitiriza kukhala motetezeka pamaso panu. Ndipo ana awo adzakhazikika pamaso panu.”
^ (Salimo 71:1-24) Inu Yehova, ine ndathawira kwa inu. Musalole kuti ndichite manyazi. 2 Mundilanditse chifukwa cha chilungamo chanu ndipo mundipulumutse. Tcherani khutu lanu kwa ine ndi kundipulumutsa. 3 Mukhale thanthwe lachitetezo loti ndizilowamo nthawi zonse. Lamulani kuti ndipulumutsidwe, Pakuti inu ndinu thanthwe langa ndi malo anga achitetezo. 4 Inu Mulungu wanga, ndipulumutseni m’manja mwa woipa, Ndipulumutseni m’manja mwa munthu wochita zinthu mopanda chilungamo komanso mopondereza. 5 Pakuti chiyembekezo changa ndinu, Yehova Ambuye Wamkulu Koposa, ndimadalira inu kuyambira pa unyamata wanga. 6 Kuyambira ndili m’mimba mwa mayi anga inu mwandithandiza. Inu ndi amene munanditulutsa m’mimba mwa mayi anga. Ndimatamanda inu nthawi zonse. 7 Ndakhala ngati chozizwitsa kwa anthu ambiri, Koma inu ndinu malo anga olimba othawirako. 8 M’kamwa mwanga mwadzaza mawu otamanda inu, Ndipo pakamwa panga pakunena za ulemerero wanu tsiku lonse. 9 Musanditaye nthawi ya ukalamba wanga. Musandisiye pa nthawi imene mphamvu zanga zikutha. 10 Pakuti adani anga anena za ine, Ndipo anthu olondalonda moyo wanga, onse pamodzi achita upo, 11 Iwo akunena kuti: “Mulungu wamusiya. Mulondoleni ndi kumugwira pakuti palibe womulanditsa.” 12 Inu Mulungu, musakhale kutali ndi ine. Inu Mulungu wanga, fulumirani kundithandiza. 13 Anthu otsutsana nane achite manyazi, iwo awonongedwe. Amene akufunafuna kundigwetsera tsoka adziphimbe ndi chitonzo ndiponso manyazi. 14 Koma ine ndidzayembekezera inu nthawi zonse, Ndipo ndidzakutamandani mowirikiza kuposa kale. 15 Pakamwa panga padzanena za chilungamo chanu, Padzanena za chipulumutso chanu tsiku lonse, Pakuti ntchito za chilungamo ndi chipulumutso chanu ndi zochuluka ndipo sindinathe kuziwerenga. 16 Ndidzabwera ndi kunena za mphamvu zanu zazikulu, inu Yehova Ambuye Wamkulu Koposa. Ndidzanena za chilungamo chanu, osati cha wina aliyense. 17 Inu Mulungu, mwandiphunzitsa kuyambira pa unyamata wanga, Ndipo mpaka pano ndikunena za ntchito zanu zodabwitsa. 18 Ngakhale nditakalamba ndi kumera imvi, inu Mulungu musandisiye, Kufikira nditanena za dzanja lanu lamphamvu ku m’badwo wotsatira, Kufikira nditanena za mphamvu zanu kwa onse obwera m’tsogolo. 19 Chilungamo chanu, inu Mulungu chafika kumwamba. Tikanena za zinthu zazikulu zimene munachita, Inu Mulungu, ndani angafanane ndi inu? 20 Chifukwa chakuti mwandionetsa masautso ndi masoka ambiri, Nditsitsimutseni. Nditulutseninso m’madzi akuya, pansi pa nthaka. 21 Kulitsani ulemu wanga, Mundizungulire ndi chitetezo chanu ndi kundilimbikitsa. 22 Inenso ndidzakutamandani ndi chipangizo cha zingwe, Ndidzatamanda choonadi chanu, inu Mulungu. Ndidzaimba nyimbo zokutamandani ndi zeze, Inu Woyera wa Isiraeli. 23 Ndikafuna kuimba nyimbo zokutamandani, pakamwa panga padzafuula mokondwera, Ngakhalenso moyo wanga umene mwauwombola udzakutamandani. 24 Ngakhalenso lilime langa lidzalankhula chapansipansi za chilungamo chanu tsiku lonse, Pakuti ofunafuna kundigwetsera tsoka achita manyazi ndipo athedwa nzeru.
^ ndime 14 (1 Tim. 5:3-16) Lemekeza akazi amasiye amene alidi amasiye. 4 Koma ngati mkazi wamasiye aliyense ali ndi ana kapena adzukulu, amenewo aphunzire kukhala odzipereka kwa Mulungu m’banja mwawo choyamba, mwa kubwezera kwa makolo ndi agogo awo zowayenerera, pakuti zimenezi zimakondweretsa Mulungu. 5 Mkazi amene alidi wamasiye, amene akusowa womusamala, amadalira Mulungu ndipo amalimbikira mapembedzero ndi mapemphero usiku ndi usana. 6 Koma amene amatsatira zilakolako zake kuti azikhutiritse, ndi wakufa ngakhale kuti ali ndi moyo. 7 Choncho, uziwapatsa malamulo amenewa nthawi zonse kuti asakhale ndi chifukwa chowanenezera. 8 Ndithudi, ngati munthu sasamalira anthu amene ndi udindo wake kuwasamalira, makamaka a m’banja lake, wakana chikhulupiriro ndipo ndi woipa kuposa munthu wosakhulupirira. 9 Mkazi wamasiye wolembedwa pamndandanda wa akazi amasiye, akhale wazaka zoposa 60. Akhale amene anali wokhulupirika kwa mwamuna wake, 10 wodziwika kuti anachita ntchito zabwino, analera bwino ana, anali kuchereza alendo, anasambitsa mapazi a oyera, anathandiza ena m’masautso, ndiponso anali kugwira mwakhama ntchito iliyonse yabwino. 11 Koma usalole kuika akazi amasiye achitsikana pamndandanda umenewu, pakuti chilakolako chawo chofuna mwamuna chikaima pakati pa iwo ndi Khristu, amafuna kukwatiwa. 12 Zikatero, amapezeka olakwa chifukwa sanasunge chikhulupiriro chimene anasonyeza poyamba. 13 Komanso pa nthawi yomweyo, amayamba chizolowezi chomangokhala osachita kanthu, n’kumangoyendayenda m’makomo mwa anzawo. Kuwonjezera pa kumangokhala osachita kanthu, amakhalanso amiseche ndi olowerera nkhani za eni, n’kumalankhula zimene sayenera kulankhula. 14 Choncho ndimafuna kuti akazi amasiye achitsikana azikwatiwa, azibereka ana, ndi kusamalira banja, kuti wotsutsa asapeze chifukwa chonenera zachipongwe. 15 Ndipotu ena apatutsidwa kale moti ayamba kutsatira Satana. 16 Ngati mkazi aliyense wokhulupirira ali ndi achibale amene ndi akazi amasiye, aziwathandiza, kuti akazi amasiyewo asakhale cholemetsa ku mpingo. Zikatero, mpingowo ungathe kuthandiza amene alidi akazi amasiye.